c: application/epub+zip

text:
Emenyawo
© 2014 Watch Tower Bible and Tract Society of Pennsylvania
Atamanono Zu Kuxi Le Xexea Me Godoo 3
Mɔkpɔkpɔ Kae Li Na Tɔgbuinye Siwo Ku? 10
Ame Etɔ̃ Aɖewo Siwo Di Nyatefea Le Ƒe Alafa 16 Lia Me—Nu Ka Ŋue Woke Ðo? 12
Biblia Me Biabiawo Ƒe Ŋuɖoɖowo 16
NYA SIWO AMEWO BIANA EDZIEDZI TSO YEHOWA ÐASEFOWO ŊU—Kristotɔwoe Mienyea?
(Àkpɔe le MÍA ŊU NYAWO > NYA SIWO AMEWO BIANA EDZIEDZI)
NYATI SI LE AKPAA DZI | ALE SI MAWU BUA ATAMANONOE
Ame gbogbo aɖewo le kukum le atamanono ta.
Ewu ame 100,000,000 le fe alafa si va yi me.
Eɖea ame siwo ade 6,000,000 fe agbe ɖa fe sia fe.
Le mama dedie nu la, ewua ame ɖeka le sekɛnd ade ɖe sia ɖe me.
Eye naneke meɖee fia be nuwo ava ka ɖe eme o.
Kuxi sia ŋuti nunyalawo bu akɔnta be ne nuwo aganɔ edzi yim alea la, ekema kaka fe 2030 naɖo la, ame siwo anɔ kukum le atamanono ta fe sia fe la asɔ gbɔ wu 8,000,000. Eye wobu akɔnta hã be kaka fe alafa 21 lia nawu enu la, atamanono aɖe ame 1,000,000,000 fe agbe ɖa.
Menye ame siwo noa atama la ŋu koe wògblẽa nu le o. Egblẽa nu le atamanola si megava li o la fe fometɔwo hã ŋu, elabena woxaa nu eye ganyawo ɖea fu na wo, eye ame 600,000 siwo menoa atama o hã kuna fe sia fe le atama fe dzudzɔ si wogbɔna ta. Esia wɔe be kɔdzifewo le dzi yim eye esia ɖea fu na ame sia ame.
Atamanono fe kuxia mele abe dɔvɔ̃ siwo nana ɖɔktawo nɔa dɔ dzi zãdomadɔlɔ̃e be woakpɔ atike na wo la ene o, woate ŋu atsi enu hafi, elabena wonya egbɔkpɔnua nyuie. Afenɔ Margaret Chan, si nye Xexea Me Lãmesẽ Habɔbɔa fe dɔdzikpɔlagã la gblɔ be: “Amegbetɔwo fe nuwɔna gbɔe wòtso be atamanono va zu kuxi le xexea me godoo, eye ne dziɖuɖuwo kple ɖokuisihabɔbɔwo dze agbagba wɔ nu aduadui la, woate ŋu akpɔ kuxia gbɔ.”
Dukɔwo le agbagba dzem fifia wu ɣeyiɣi bubu ɖe sia ɖe be yewoakpɔ lãmesẽkuxi sia gbɔ. Woka nya ta be kaka August 2012 naɖo la, dukɔ 175 da asi ɖe edzi be yewoaɖe afɔ aɖewo be atamazazã dzi naɖe akpɔtɔ.* Ke hã womate ŋu alé enu bɔbɔe o. Elabena dɔwɔfe siwo wɔa sigaret la zãa dɔlar biliɔn geɖe ɖe boblododo ŋu be woatsɔ ahe ame bubuwo hã ade atamanono me, vevietɔ nyɔnuwo kple sɔhɛ siwo le dukɔ madeŋgɔwo me. Eye ale si atamanono ŋutɔ hã va tsia ame si la wɔe be atamanola biliɔn ɖeka siwo wòzu numame na xoxo la dometɔ geɖe aku. Ne ame siwo le enom fifia medzudzɔ o la, ke ame siwo aku le atamanono ta la adzi ɖe edzi ŋutɔ le fe blaene siwo gbɔna me.
Atamanono ŋuti boblododowo kple ale si wòtsia ame sii la wɔe be asiɖeɖe le eŋu zu dɔ na ame geɖe, togbɔ be wodi be yewoadzudzɔ hafi hã. Aleae wòdzɔe le Naoko gome. Ðetugbuivi dzaa ko wònye esi wòdze atamanono gɔme. Ale si woɖea atamanolawo fiana le boblododowo me la sɔsrɔ̃ na wòse le eɖokui me be yede ŋgɔ. Togbɔ be dzitodzito me kansa wu edzilawo hã la, ekpɔtɔ nɔ atamanono dzi, evɔ vinyɔnuvi eve le esi hafi. Eya ŋutɔ gblɔ be: “Menɔ vɔvɔ̃m be mava kpɔ dzitodzito me kansa eye metsi dzi ɖe vinyewo hã fe lãmesẽ ŋu, gake nyemete ŋu ɖe asi le eŋu o. Mesusu be nyemate ŋu adzudzɔ gbeɖe o.”
Ke hã Naoko va dzudzɔ mlɔeba. Nu si kpe ɖe eŋu wòte ŋu dzudzɔ la kee kpe ɖe ame miliɔn geɖe ŋu wofo asa na atamanono. Nu kae? Míeɖe kuku, yi nuxexlẽa dzi.
^ mm. 11 Afɔɖeɖe siawo dometɔ aɖewoe nye nufiafia amewo tso nu siwo atamanono gblẽna le ame ŋui ŋu, asiɖoɖo dɔwɔfe siwo wɔa sigaret la fe boblododowo dzi, adzɔ gãwo xɔxɔ le dɔwɔfe mawo si, kple habɔbɔ siwo akpe ɖe amewo ŋu woaɖe asi le atamanono ŋu kaba la ɖoɖo anyi.
NYATI SI LE AKPAA DZI | ALE SI MAWU BUA ATAMANONOE
Naoko si ŋu míefo nu tsoe le nyati gbãtɔa me la gblɔ tso nu si kpe ɖe eŋu wòte ŋu dzudzɔ atamanono la ŋu be, “Nusɔsrɔ̃ tso Mawu fe nɔnɔme nyuiwo kple efe tameɖoɖo ŋuti nyatefea ŋu ye kpe ɖe ŋunye medzudzɔ.” Biblia mee wòsrɔ̃ nu mawo tsoe. Togbɔ be Biblia meyɔ atama ŋkɔ o hã la, ekpe ɖe mía ŋu míenya ale si Mawu bua atamanonoe.* Nyatefenya sia nyanyae do ŋusẽ ame geɖe woɖu numame ma dzi heɖe asi le eŋu keŋkeŋ. (2 Timoteo 3:16, 17) Na míadzro go etɔ̃ siwo me atamanono gblẽa nu le ame ŋu le kpakple nya si Biblia gblɔ tso wo ŋui la me.
Atike siwo zazã tsia ame si wu la dometɔ ɖekae nye nikotin si nɔa atama me. Ewɔa dɔ abe atike siwo nana ame nɔa ŋute kple esiwo nana woɖea dzi ɖi la siaa ene. Zi ale si atamanolaa nya gbɔ atamadzudzɔa ko la, zi nenemae nikotin la gena ɖe efe ahɔhɔ̃ me le ɣeyiɣi kpui aɖe ko me. Nikotin agbɔsɔsɔ si nɔa atike si ɖɔkta abia be ame nano zi ɖeka me lae nɔa atamadzudzɔ si wogbɔ zi ɖeka la me, si fia be atamanola siwo noa go ɖeka gbe ɖeka le mama dedie nu la noa nikotin fe agbɔsɔsɔ si nɔa atike me la fe tefe 200 sɔŋ, eye esia sɔ gbɔ sãsãsã wu kɔdzitike ɖe sia ɖe tɔ. Nikotin sia gbegbe si gena ɖe ahɔhɔ̃a me la wɔnɛ be asiɖeɖe le eŋu zua dɔ. Ne enya tsi ame si ko la, asiɖeɖe le eŋu fe kuxiwo ɖea fu na atamanolaa, negbe ɖe wòɖi kɔ na atamanono fe dzodzroa ko hafi.
‘Miezu ame si mieɖoa toe la fe kluviwo.’—Romatɔwo 6:16
Ne èzu kluvi na atamanono la, ɖe wòanya wɔ be nàɖo to Mawua?
Biblia kpe ɖe mía ŋu míekpɔ susu nyuitɔ si wòle be wòanɔ mía si le nyaa ŋu esi wògblɔ be: ‘Ðe mienyae be ne mietsɔa mia ɖokuiwo wɔa kluvii na ame aɖe be yewoaɖo toe la, ekema miezu ame si mieɖoa toe la fe kluviwo oa?’ (Romatɔwo 6:16) Ne atamanono fe dzodzro kpɔ ŋusẽ ɖe ame aɖe fe tamebubu kple nuwɔna dzi la, ke eva zua kluvi na numame si gblẽa nu le ŋutilãa ŋu. Ke hã, menye nuwɔna siwo gblẽa nu le míafe ŋutilãa ŋu ko si mee Mawu, si ŋkɔe nye Yehowa la, di be míavo tso o, ke edi be míafo asa na nu siwo foa ɖi míafe gbɔgbɔ, si nye ŋusẽ si ʋãa míafe tamesusu la hã. (Psalmo 83:19; 2 Korintotɔwo 7:1) Eya ta ne ame aɖe va nya Yehowa nyuie eye wòdea bubu eŋu la, ekpɔnɛ dzea sii be Yehowa dze na yefe nu nyuitɔ kekeake eye wòdea dzesii be yemate ŋu awɔ esia esime yegakpɔtɔ nye kluvi na nuwɔna si dea ame fe agbe afɔku me o. Esia nyanya ʋãa ame wòɖua dzodzro vɔ̃wo dzi.
Olaf, si le Germany, si dze sigaretnono gɔme esime wòxɔ fe 12 la, va ɖu enono si zu numame nɛ fe 16 sɔŋ la dzi mlɔeba. Esi wòno sigaret zi gbãtɔ la, ɖeko wònɔ nɛ abe nu tsɛ aɖe si mate ŋu agblẽ nu le eŋu o ene. Gake kaka wòakpɔ la, asiɖeɖe le eŋu zu dɔ nɛ. Egblɔ be: “Gbe ɖeka, esi sigaret vɔ le asinye eye wònɔ dzroyem la, mede vovo ge do kpoe, eye meva fo takpoeawo nu fu heɖe atamakuiawo bla ɖe nyadzɔdzɔgbalẽ kakɛ aɖe me heno abe sigaret ene. Fifia ne mebu eŋu la, mekpɔnɛ be meɖi gbɔ ɖokuinye ɣemaɣi ŋutɔ.” Aleke wòwɔ ɖe asi le numame vloe ma ŋu? Egblɔ be: “Nu vevi si kpe ɖe ŋunye ye nye didi be madze Yehowa ŋu. Ale si gbegbe Yehowa lɔ̃ amefomea kple mɔkpɔkpɔ nyui si wòna mí lae ʋãm meɖe asi le numame sia ŋu keŋkeŋ.”
Numekugbalẽ si nye The Tobacco Atlas gblɔ be: “Dzɔdzɔmeŋutinunya ɖo kpe edzi be atamanono gblẽa nu le ame fe ŋutinu ɖe sia ɖe kloe ŋu, eye wònana ame dzea dɔ bɔbɔe hekuna kaba hã.” Wode dzesii hã be atamanono nana wodzea dɔ siwo womexɔna le ame ŋu o, abe kansa, dzidɔ kple dzitodzito me dɔlélewo ene. Gake le Xexea Me Lãmesẽ Habɔbɔa fe nya nu la, atamanono nye nu siwo nana dɔxɔleameŋuwo, abe yɔmekpe ene, wua ame kaba wu la dometɔ ɖeka.
“Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò tamesusu blibo.”—Mateo 22:37
Ne ètsɔa nuwɔna si foa ɖi ame la gblẽa nu le ŋutilã si Mawu na wò ŋu la, ɖe ema aɖee afia be èlɔ̃ Mawu hedea bubu eŋu vavã?
Yehowa Mawu toa efe Nya, Biblia, dzi fiaa nu mí be míade asixɔxɔ míafe agbe, míafe ŋutilã kple ŋutete siwo le mía si ŋu. Via, Yesu, he susu yi esia dzi esi wògblɔ be: “Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò tamesusu blibo.” (Mateo 22:37) Eya ta eme kɔ fãa be Mawu di be míawɔ míafe agbe kple ŋutilãa ŋu dɔ nyuie ahade asixɔxɔ wo ŋu. Zi ale si míele nu srɔ̃m tso Yehowa kple efe ŋugbedodowo ŋu la, zi nenemae míeva lɔ̃nɛ hedea asixɔxɔ nu siwo katã wòwɔ na mí la ŋu. Esia doa ŋusẽ mí be míafo asa na nu sia nu si ate ŋu afo ɖi míafe ŋutilã.
Ðɔkta aɖe si le India, si ŋkɔe nye Jayavanth, la no atama fe 38 sɔŋ. Egblɔ be: “Mesrɔ̃ nu tso nu si atamanono gblẽna le ame ŋu la ŋu le lãmesẽnyawo ŋuti gbalẽwo me. Menyae be menyo o, eye mede dzi fo na ame siwo mewɔa atike na la be woadzudzɔ enono. Gake nye ŋutɔ nyemete ŋu dzudzɔ o, togbɔ be metee kpɔ abe zi atɔ̃ alo ade ene hã.” Nu kae kpe ɖe eŋu wòva dzudzɔ mlɔeba? Egblɔ be: “Biblia sɔsrɔ̃e na medzudzɔ atamanono. Ale si medi be madze Yehowa ŋui lae ʋãm medzudzɔ atamanono keŋkeŋ.”
Atamadzudzɔ si atamanolaa tuna ɖe yame kple esi dona le atamaa nu la siaa nye aɖi. Dzudzɔ siawo gbɔgbɔ ate ŋu ana ame nakpɔ kansa kple dɔléle bubuwo, eye fe sia fe la, ame 600,000 sɔŋ, siwo dome ame akpa gãtɔ nye nyɔnuwo kple ɖeviwo la kuna le esia ta. Xexea Me Lãmesẽ Habɔbɔa xlɔ̃ nu amewo be: “Atamadzudzɔ mawo fe suetɔ kekeake hã gbɔgbɔ gblẽa nu le ame ŋu godoo.”
“Ele be nàlɔ̃ hawòvi abe wò ŋutɔ ɖokuiwò ene.”—Mateo 22:39
Ne ènana hawòvi kple wò fometɔwo gbɔa wò atamadzudzɔ la, ɖe wòafia be èlɔ̃ wo vavã?
Yesu fia nu be, le Mawu lɔlɔ̃ megbe la, ame havi lɔlɔ̃e nye nu si gale vevie wu. Mía haviwoe nye míafe fometɔwo, xɔlɔ̃wo, kple ame siwo dome míele. Egblɔ be: “Ele be nàlɔ̃ hawòvi abe wò ŋutɔ ɖokuiwò ene.” (Mateo 22:39) Ne míefoa mía ɖokui ɖe nuwɔna si gblẽa nu le mía haviwo ŋu me la, ke efia be míelɔ̃ wo o. Lɔlɔ̃ vavã ʋãa mí míewɔa Biblia fe mɔfiame sia dzi: ‘Ame aɖeke meganɔ ye ŋutɔ fe nyonyo ko dim o, ke nedi ame bubu tɔ.’—1 Korintotɔwo 10:24.
Armen, si le Armenia la, gblɔ be: “Nye fomea me tɔwo ɖe kuku nam be madzudzɔ atamanono, elabena egblẽa nu le yewo ŋu. Gake nyemenɔ didim be malɔ̃ ɖe edzi be egblẽa nu le wo ŋu o.” Eɖe nu si na wòva trɔ susu la me be: “Biblia sɔsrɔ̃ kple lɔlɔ̃ na Yehowa ye kpe ɖe ŋunye medzudzɔ atamanono, eye meva lɔ̃ ɖe edzi be menye nye ɖeɖe ko ŋue wònɔ nu gblẽm le o, ke enɔ nu gblẽm le ame siwo dome menɔ hã ŋu.”
Biblia sɔsrɔ̃ kpe ɖe Olaf, Jayavanth, kple Armen ŋu woɖe asi le numame gblẽnu si nɔ nu gblẽm le woawo ŋutɔwo kple ame bubuwo ŋu la ŋu. Menye nyanya be atamanono gblẽa nu le ame ŋu koe na wote ŋu dzudzɔ o, ke boŋ esi wova lɔ̃ Yehowa eye wodi be yewoadze eŋu tae wote ŋu dzudzɔ ɖo. Wote gbe ɖe akpa vevi si lɔlɔ̃ wɔna dzi le 1 Yohanes 5:3; afi ma gblɔ be: “Nu si lɔlɔ̃ na Mawu fiae nye esi: be míawɔ efe seawo dzi; eye efe seawo menye agba o.” Enye nyatefe be agbenɔnɔ ɖe Biblia fe nufiafiawo nu manɔ bɔbɔe ɣesiaɣi o, gake ne ame aɖe lɔ̃ Mawu tso dzi blibo me la, toɖoɖo Mawu manye agba nɛ o.
Yehowa Mawu to nufiafiadɔ aɖe si wɔm wole le xexea me godoo la dzi le kpekpem ɖe ame miliɔn geɖe ŋu fifia be woatsri atamanono alo avo tso enono si me. (1 Timoteo 2:3, 4) Etefe madidi o, Yehowa ato efe Fiaɖufea, si nye dzifodziɖuɖu si le Via, Yesu Kristo, si me la dzi aɖe asitsala ŋuklẽlawo fe nuɖoanyi si na be ame miliɔn geɖe va zu kluvi na atamanono la ɖa keŋkeŋ. Ana atamanono si le abe dɔvɔ̃ wuame ene la nu nayi tegbee, eye wòana amefomea me tɔ toɖolawo nade blibo le ŋutilã kple susu me.—Yesaya 33:24; Nyaɖeɖefia 19:11, 15.
Ne ele sesẽm na wò be nàdzudzɔ atamanono la, dzi megaɖe le fowò o. Ne èsrɔ̃ nu tso Yehowa ŋu heva lɔ̃e eye nèbua atamanono abe ale si wòbunɛ ene la, esia ate ŋu ado ŋusẽ wò hã nàdzudzɔ atamanono. Adzɔ dzi na Yehowa Ðasefowo be yewoanɔ gbɔwò vam be yewoakpe ɖe ŋuwò nàsrɔ̃ Biblia fe nufiafia siwo ɖea vi kpakple ale si nàwɔ wo dzii. Ka ɖe edzi be ne èdi be Yehowa nakpe ɖe ŋuwò nàɖu atamanono fe numamea dzi la, ana ŋusẽ si nèhiã la wò be nàte ŋu adzudzɔ.—Filipitɔwo 4:13.
^ mm. 3 Nya atamanono si míezã le nyati sia me fia be woagbɔ atamadzudzɔ tso sigaret, sigar, atamazi kple zi fomevi vovovowo me tẽe. Ke hã nu siwo me míedzro la ku ɖe atamaɖuɖu, asrãdodo, elektroniksigaret si me nikotin le kple bubuawo hã ŋu.
DƆ NƆ modzakatsaɖilawo wum. Wofe tsatsa le Betlexem blemadu la fe tefetefewo na dɔ nɔ wo wum vevie, eye wodi be yewoaɖɔ dua me nuɖuɖu aɖe kpɔ. Wo dometɔ ɖeka kpɔ nuɖuɖudzrafe aɖe si me wodzraa nuɖuɖu vivi aɖe si nye falafel le; enye abolo si woyɔna be pita bread si me wotsɔa azi fomevi aɖe si wotu hekpe ɖe timati, sabala, kple amagbe bubuwo ŋu denɛ. Nuɖuɖu vivi sia na ŋusẽ gaɖo wo ŋu woyi wofe tsaɖiɖia dzi.
Nu si tsaɖila mawo menya o ye nye be abolo ma ɖuɖue anya nye nutefekpɔkpɔ nyuitɔ si su wo si gbe ma gbe. Ŋkɔnya Betlexem gɔmee nye “Abolofeme,” eye wole abolo mèm le nuto ma me fe akpe nanewoe nye esia. (Rut 1:22; 2:14) Egbea, Pita bread le abolo siwo woɖuna wu le Betlexem la dome.
Ƒe akpe ene kloe ye nye esia, le tefe aɖe si medidi boo tso Betlexem fe anyiehe o la, Abraham srɔ̃, Sara, mè “abolo” dzodzoe tsɔ ɖo kplɔ̃ na amedzro etɔ̃ siwo womenɔ mɔ kpɔm na o. (1 Mose 18:6, NW) Anɔ eme be “wɔ memee” si Sara tsɔ mè aboloae la nye esi wotsɔ fo, alo lu si woyɔna be emmer la tu. Ehiã be Sara namè aboloa kaba, eye ɖewohĩ kpe dzodzoewo dzie wòmèe le.—1 Fiawo 19:6.
Abe ale si ŋutinya sia ɖee fia ene la, Abraham fe fomea ŋutɔe mèa wofe abolo. Esi wonye tsatsalawo ta la, anɔ eme be Sara kple efe dɔlanyɔnuwo metea ŋu mèa abolo le abolokpo siwo tɔgbi wozãna esime wonɔ Ur afi si Sara tso la me o. Nuku siwo wɔna le nutoa me lae wòtsɔna tua wɔe. Dɔ sesẽ ŋutɔe esia anye be woatsɔ té sue, kple ɖewohĩ to kple tati, si woate ŋu atsɔ azɔ mɔe la atu wɔe.
Ƒe alafa ene megbe la, Mose fe Sea gblɔ be mele be woaxɔ té kple tévi awɔbae le ame si o, elabena eya nue amea anɔ ‘agbe’ ɖo. (5 Mose 24:6) Mawu bua té nu vevii ŋutɔ, elabena eya manɔmee la, fomea mate ŋu akpɔ wofe gbe sia gbe bolo o.—Kpɔ aɖaka si nye “Gbe Sia Gbe Wɔtutu Kple Abolomeme Le Biblia Ŋlɔɣiwo.”
Ŋɔŋlɔawo yɔ abolo ŋkɔ zi alafa geɖe, eye Biblia ŋlɔlawo yɔa abolo ɖe nuɖuɖu tefe zi geɖe. Yesu ɖee fia be Mawu subɔlawo ate ŋu ado gbe ɖa kple kakaɖedzi be: “Na míafe abolo si asu mía nu egbe la mí.” (Mateo 6:11) Le kpukpui sia me la, “abolo” le tsitre ɖi na nuɖuɖu, eye Yesu le eɖem fia be míate ŋu aɖo ŋu ɖe Mawu ŋu be wòana míafe gbe sia gbe nuɖuɖu mí.—Psalmo 37:25.
Gake nane li si gale vevie wu abolo, alo nuɖuɖu. Yesu gblɔ be: “Mele be ame nanɔ agbe ɖe abolo ɖeɖe ko ŋu o, ke boŋ ɖe nya sia nya si dona tso Yehowa fe nu me ŋu.” (Mateo 4:4) Efe nya sia he susu yi ɣeyiɣi si me wòhiã be Israel viwo nakpɔ Mawu si nu bliboe hena wofe nuhiahiãwo la dzi. Esia dze egɔme ɣeyiɣi kpui aɖe le wofe ʋuʋu tso Egipte megbe. Wonɔ Sinai Gbedadafo anɔ abe dzinu ɖeka ene ye nye ema, eye wofe nuɖuɖuwo nɔ vɔvɔm. Esi wonɔ vɔvɔ̃m be dɔ ava wu yewo yewoaku le dzogbenyigba ma dzi ta la, woli liʋiliʋi be: “Míeɖua abolo ɖia fo” esime míenɔ Egipte.—2 Mose 16:1-3.
Ðikeke mele eme o be abolo viviwo nɔ Egipte. Le Mose fe ɣeyiɣia me la, abolofola bibiwo mèa abolo kple akpɔnɔvivi fomevi vovovowo na Egiptetɔwo. Gake Yehowa meɖoe be yeagblẽ yefe amewo ɖi abolodɔ nawu wo o. Edo ŋugbe be: “Kpɔ ɖa mana abolo nadza tso dzifo na mi.” Eye kaka ŋu nake la, wokpɔ abolo sia si dza tso dzifo la ŋdi kanya; enye “nu sue nogonogoewo,” si fe dzedzeme le abe kpetsi wluiwluiwo ene. Esi Israel viwo kpɔe zi gbãtɔ la, wobia be: “Nu kae nye esi?” Mose gblɔ na wo be: “Esiae nye abolo, si Yehowa na mi, be miaɖu.” Woyɔe be mana,* eye wonɔ agbe ɖe abolo sia nu fe 40 sɔŋ.—2 Mose 16:4, 13-15, 31.
Mana sia si Mawu na Israel viwo nukutɔe la anya wɔ dɔ ɖe wo dzi le gɔmedzedzea. Evivina ‘abe abolo gbabɛ si me wode anyitsii ene,’ eye wòsɔ gbɔ ade ame sia ame nu. (2 Mose 16:18) Gake ɣeyiɣi aɖe megbe la, nuɖuɖu vovovo siwo woɖuna le Egipte tsã la va nɔ wo dzrom. Woto nyatofoe be: “Naneke mele afi sia o, negbe mana sia ko kpɔm míele.” (4 Mose 11:6) Emegbe wodo dziku gblɔ be: “Nuɖuɖu vlo sia le ŋu nyɔm na mí.” (4 Mose 21:5) Mlɔeba la, “dzifobolo” la megava dze wo ŋu o eye wònyɔ ŋu na wo.—Psalmo 105:40.
Eme kɔ fãa be ate ŋu adzɔ bɔbɔe be woabu abolo kple nu bubu geɖewo nu tsɛe. Gake Biblia fo nu tso abolo tɔxɛ aɖe si mele be míado vloe gbeɖe o la ŋu. Abolo sia si Yesu tsɔ sɔ kple mana si Israel viwo do vloe la ate ŋu ana yayra mavɔwo nasu ame si.
Yesu gblɔ na efe nyaselawo be: “Nyee nye agbebolo la. Mia tɔgbuiwo ɖu mana le gbedadafo, ke hã, woku. Esiae nye abolo si ɖi tso dzifo va, bene ame sia ame naɖu efe ɖe, be wòagaku o. Nyee nye agbebolo si ɖi tso dzifo va; ne ame aɖe ɖua abolo sia fe ɖe la, anɔ agbe tegbee; eye le nyatefe me la, abolo si mana ɖe xexea fe agbe ta lae nye nye ŋutilã.”—Yohanes 6:48-51.
Ale si Yesu fo nu tso “abolo” kple “ŋutilã” ŋu le kpɔɖeŋunyagbɔgblɔ nu la me mekɔ na efe nyaselawo dometɔ geɖe o. Gake kpɔɖeŋua sɔ ŋutɔ. Yudatɔwo nɔa agbe ɖe abolo ŋutɔŋutɔ nu gbe sia gbe, abe ale si ko Israel viwo nɔ agbe ɖe mana nu le gbeadzi fe 40 ene. Togbɔ be mana la nye nunana tso Mawu gbɔ hã la, mena eɖulawo nɔ agbe tegbee o. Gake Yesu fe vɔsaa ya ana agbe mavɔ nasu ame siwo xɔ eyama dzi se la si. Eyae nye “agbebolo la” vavã.
Ne dɔ le wuwòm la, ɖewohĩ èdia abolo aɖe ɖuna. Eye anɔ eme be èdaa akpe na Mawu ɖe wò ‘gbe sia gbe bolo’ ta. (Mateo 6:11, The New English Bible) Ele eme be nuɖuɖu vivi doa dzidzɔ na mí, gake negadzɔ gbeɖe be míado kpo asixɔxɔdede “agbebolo la,” si nye Yesu Kristo, ŋu o.
To vovo na Israel vi siwo nɔ anyi le Mose ŋɔli siwo mekpɔa ŋudzedze ɖe nu ŋu o la, aleke míawo ya míate ŋu aɖee afia be míebua abolo xɔasi sia nu tsɛe o? Yesu gblɔ be: “Ne mielɔ̃am la, ekema miawɔ nye sewo dzi.” (Yohanes 14:15) Ne míewɔa Yesu fe sewo dzi la, ke mɔkpɔkpɔ li be míaɖu abolo kple dzidzɔ yi ɖe mavɔmavɔ me.—5 Mose 12:7.
^ mm. 10 Anɔ eme be Hebrigbe me nya “man hu’?” si gɔmee nye “nu kae nye esi?” la mee woɖe ŋkɔnya “mana” tsoe.
TANYA aɖe dze le Koreatɔwo fe nyadzɔdzɔgbalẽ si nye The Chosun Ilbo la me gbe ɖeka, si he ame geɖe fe susu. Ebia be: “Ðe ‘Míafe Shim Cheong Lɔlɔ̃a’ Yi Ðe Dzo Mavɔ Me Le Esi Menya Yesu O Ta?”
Tanya sia ɖe fu na ame geɖe, elabena Shim Cheong nye ɖetugbui nyui aɖe si fe ŋutinya wogblɔna le Koreatɔwo fe xotutu aɖe me be etsɔ efe agbe sa vɔe ɖe fofoa si nye ŋkuagbãtɔ la ta. Amewo kafunɛ ŋutɔ tso gbe aɖe gbe ke. Koreatɔwo bua Shim Cheong be enye vinyɔnu si ɖo kpɔɖeŋu nyui ɖi na ɖetugbuiwo.
Ame geɖe bunɛ be mesɔ kura be woahe to na ame sia tɔgbi le dzo mavɔ me le esi womenyrɔe wòzu Kristotɔ o ko ta o, eye nya sia doa dziku na ame aɖewo gɔ̃ hã. Le wo gbɔ la, ɖetugbuia fe ŋutinyaa dzɔ xoxo hafi Kristo ŋuti gbedeasia va ɖo wofe kɔfea me.
Wobia gbe subɔsubɔhaŋgɔnɔla aɖe tso nya sia ŋu ŋlɔ ɖe nyati ma ke me. Wobiae be ɖe woahe to na ame siwo katã si mɔnukpɔkpɔ mesu wonya Yesu hafi ku o la le dzo mavɔ me mahã. Aleke wòɖo eŋui? Egblɔ be: “Míenya o. Gake míagblɔ ko be Mawu fe Amenuveve li [na ame siawo tɔgbi].”
Katolikotɔwo fe numekugbalẽ aɖe gblɔ be: “Mawutsideta [nyɔnyrɔxɔxɔ] le vevie hafi ame nakpɔ ɖeɖe. Abe ale si Kristo ŋutɔ gblɔe ene la, ne womedzi ame tso tsi kple Gbɔgbɔ Kɔkɔe me o la, mate ŋu ayi ɖe Mawu Fiaɖufe la me o (Yh 3.5).” (The New Catholic Encyclopedia) Le esia ta, ame aɖewo xɔe se be ne womede mawutsi ta na ame, alo nyrɔe, hafi wòku o la, ayi dzo mavɔ me alo akpe fu le mɔ bubu aɖe nu le ku megbe.
Gake ame geɖe bua dzixɔse ma be susu mele eme o. Ame miliɔn geɖe menya Biblia hafi ku o. Ðe wòdze be woawɔ fu wo le dzo me tegbeea? Nya kae Biblia gblɔ tso nya sia ŋu?
Biblia ɖee fia eme kɔ nyuie be Mawu mebua ame siwo nɔ agbe kpɔ gake womenya efe nudidiwo hafi ku o la be evɔ na wo o. Dɔwɔwɔwo 17:30 ka ɖe edzi na mí be: “Mawu ŋe aɖaba fu numanyamanya fe ɣeyiɣi mawo dzi.” Ekema le Biblia fe nya nu la, mɔkpɔkpɔ kae li na ame siwo menya Mawu hafi ku o la?
Ŋuɖoɖoa dze le nya si Yesu gblɔ na nu vlo wɔla siwo woklã ɖe ati ŋu le exa la dometɔ ɖeka la me. Ŋutsua gblɔ na Yesu be: “Ðo ŋku dzinye ne èɖo wò fiaɖufe la me.” Aleke Yesu ɖo eŋu nɛ? Egblɔ nɛ be: “Vavã mele egblɔm na wò egbea be: Ànɔ Paradiso me kplim.”—Luka 23:39-43.
Ðe Yesu le ŋugbe dom na ŋutsua be ayi dzifoa? Ao. Wometsɔ tsi kple gbɔgbɔ ‘gbugbɔ dzi’ ŋutsu la o; evɔ esia le vevie hafi ame nayi ɖe Dzifofiaɖufe la me. (Yohanes 3:3-6) Menye ɖe Yesu nɔ gbɔgblɔm na nu vlo wɔlaa be ayi dzifo o, ke boŋ ɖe wònɔ ŋugbe dom nɛ be agava nɔ agbe ake, le Paradiso me. Esi wònye be Yudatɔe ŋutsua nye ta la, anɔ eme be enya nu tso anyigba dzi Paradiso, alo Eden bɔ, si ŋu wofo nu tsoe le Biblia fe agbalẽ gbãtɔ me la ŋu. (1 Mose 2:8) Ŋugbe si Yesu do na ŋutsua la na wòka ɖe edzi be woava fɔ ye ɖe tsitre le Paradiso si woagaɖo anyi le anyigba dzi la me.
Le nyatefe me la, Biblia do ŋugbe be “tsitretsitsi li na ame dzɔdzɔewo kple ame madzɔmadzɔwo siaa.” (Dɔwɔwɔwo 24:15) ‘Ame madzɔmadzɔawoe’ nye ame siwo menɔ agbe ɖe Mawu fe se dzɔdzɔeawo nu o, le esi womenya Mawu fe lɔlɔ̃nu o ta. Yesu afɔ nu vlo wɔla ma, si nye ame madzɔmadzɔ si fo nu kplii le atia ŋu la, kpakple ame miliɔn alo biliɔn geɖe gɔ̃ hã, siwo menya Mawu hafi ku o la ɖe tsitre. Le anyigba dzi Paradisoa me la, woafia nu wo tso Mawu fe nudidiwo ŋu, eye mɔnukpɔkpɔ asu wo si be woawɔ Mawu fe sewo dzi atsɔ aɖee afia be yewolɔ̃e.
Ne wofɔ ame madzɔmadzɔwo ɖe tsitre la, ɖe woadrɔ̃ ʋɔnu wo le agbe si wonɔ va yi hafi ku la ta? Ao. Romatɔwo 6:7 gblɔ be: “Ame si ku la, woɖee tso efe nu vɔ̃ me.” Esi ame madzɔmadzɔawo ku ko la, wofe kua nye fexexe ɖe wofe nu vɔ̃wo ta. Eya ta agbe si woanɔ le wofe tsitretsitsi megbe lae woatsɔ adrɔ̃ ʋɔnu wo, ke menye nu siwo wowɔ le manyamanya me hafi ku lae woatsɔ adrɔ̃ ʋɔnu wo o. Aleke esia aɖe vi na woe?
Ne wofɔ ame madzɔmadzɔawo ɖe tsitre la, mɔnukpɔkpɔ asu wo si be woasrɔ̃ Mawu fe se siwo woaɖe ɖe go ɣemaɣi. Se mawo anɔ kpɔɖeŋugbalẽ xatsaxatsa siwo woaʋu la me. Ekema woadrɔ̃ ʋɔnu wo “ɖe wofe dɔwɔwɔwo nu,” si fia be Mawu fe sewo dzi wɔwɔ alo wo dzi mawɔmawɔ dzie woanɔ te ɖo adrɔ̃ ʋɔnu wo. (Nyaɖeɖefia 20:12, 13) Le ame madzɔmadzɔ geɖewo gome la, esiae anye zi gbãtɔ si mɔnukpɔkpɔ asu wo si be woasrɔ̃ Mawu fe lɔlɔ̃nu ahawɔ edzi ale be woakpɔ agbe mavɔ le anyigba dzi.
Biblia fe nufiafia sia kpe ɖe ame geɖe ŋu wogava xɔ Mawu dzi se ake. Ame siawo dometɔ ɖekae nye Yeong Sug. Wodzii ɖe fome si doa vevie nu le Katolikohaa me la me. Efe fomea me tɔ aɖewo nye nunɔlawo. Esi wòdi be yeaɖu sista ta la, eyi ɖanɔ nyɔnuwo fe saɖeagaxɔ me. Gake ɣeyiɣi aɖe megbe la, nu siwo tefe wòkpɔ le afi ma na dzi ɖe le efo eye wòdzo le saɖeagaxɔa me. Gawu la, mexɔ dzo mavɔ fe nufiafiaa dzi se o, elabena esusui be mesɔ be woawɔ fu amewo le dzo me o, eye ebui be menye lɔlɔ̃ɖeɖefia hã o.
Gbe ɖeka, Yehowa Ðasefo aɖe xlẽ Biblia me nya siawo na Yeong Sug bena: “Agbagbeawo nyae be, yewogbɔna kuku ge, ke kukuawo menya naneke o, fetu aɖeke megali na wo o.” (Nyagblɔla 9:5) Ðasefoa kpe ɖe eŋu wòkpɔe be womele fu wɔm tɔgbuia siwo ku la le dzo mavɔ me o. Ke boŋ wole alɔ̃ dɔm le ku me va se ɖe esime woafɔ wo ɖe tsitre.
Esi Yeong Sug kpɔe be ame geɖe mese Biblia me nyatefea kpɔ o ta la, etsɔ dzi blibo le wɔwɔm ɖe nya si Yesu gblɔ le Mateo 24:14 la dzi be: “Woaɖe gbefã fiaɖufe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.” Ele gbefã ɖem nya nyuia fifia, eye wòle mɔkpɔkpɔ wɔnuku si ŋu Biblia fo nu tsoe la ŋu nya gblɔm na amewo.
Biblia gblɔ na mí be: “Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu.” (Dɔwɔwɔwo 10:34, 35) Esiae nye dzɔdzɔenyenye deblibo si mí katã míate ŋu akpɔ mɔ na tso Mawu, si ‘lɔ̃a dzɔdzɔenyenye kple nya dzɔdzɔe’ la gbɔ.—Psalmo 33:5.
“NU KAE nye nyatefe?” Nya mae Pontio Pilato, si nye Romatɔwo fe nutomefia si nɔ Yudea le fe alafa gbãtɔ me, la bia Yesu esime wònɔ ʋɔnu drɔ̃mee. (Yohanes 18:38) Gake le nyatefe me la, menye ɖe Pilato nɔ didim be yeanya nyatefe la o. Ne nanee la, ale si wòbia nya lae la ɖee fia be ɖeklemi ɖem wònɔ. Edze fãa be, le Pilato fe susu nu la, nu sia nu si wofia ame aɖe alo esi wòtia be yeaxɔ ase lae amea buna be enye nyatefe; mɔ aɖeke meli si dzi woato anya nu si nye nyatefe o. Aleae ame geɖe susuna egbea hã.
Sɔlemedela siwo nɔ anyi le fe alafa 16 lia me le Europa la menya nu si dzi woaxɔ ase be eyae nye nyatefea o; wotsi evedomesi. Esi wofia wo tso wofe ɖevime ke be woaxɔe ase be sɔlemehaa fe tatɔe nye papa la eye woaxɔ sɔlemehaa fe nufiafia bubuwo dzi ase ta la, Ðɔɖɔɖotaʋlilawo fe nufiafia yeye siwo nɔ ta kekem le Europa-nyigbaa dzi ɣemaɣi la na wotɔtɔ. Nu ka dzie woaxɔ ase? Aleke woawɔ anya nu si nye nyatefea?
Ɣemaɣi la, ŋutsu etɔ̃ aɖewo kple ame bubu geɖewo ɖoe kplikpaa be yewoadi nyatefea ake ɖe eŋu.* Aleke wowɔ de vovototo nu si nye nyatefea kple nu si nye aʋatso dome? Eye nu ka ŋue woke ɖo? Na míakpɔe ɖa.
Wolfgang Capito nye ɖekakpui aɖe si doa vevie nu le mawusubɔsubɔ me. Capito xɔ hehe le atikeŋutinunya, seŋutinunya, kple mawunyaŋutinunya me, eye le fe 1512 me la, eva zu nunɔla; emegbe eva zu mawunyagblɔla le bisiɔpgã si nɔ Mainz la te.
Gbã la, Capito dze agbagba be yeaɖe dzi le Ðɔɖɔɖotaʋlila siwo nɔ gbefã ɖem gbedeasi si tsi tsitre ɖe Katolikotɔwo fe nufiafiawo ŋu la fo. Gake ɣeyiɣi kpui aɖe megbe la, Capito ŋutɔ va de ɖɔɖɔɖotaʋlilawo dzi. Nu kae wòwɔ? Ŋutinyaŋlɔla James M. Kittelson ŋlɔ ɖe efe agbalẽ me be, esi Capito lé ŋku ɖe nufiafia vovovoawo ŋu la, ekpɔe be “nu nyuitɔ si wòle be yewoatsɔ ado yewofe nufiafiawo kpɔe nye Biblia la, elabena eya me koe nyatefea le.” Eya ta Capito fo nya ta be dzixɔse siwo nye be abolo kple wain si Katolikotɔwo zãna le wofe Misa me la trɔna zua Yesu fe ŋutilã kple ʋu nukutɔe kpakple ame kɔkɔewo subɔsubɔ menye Biblia fe nufiafia o. (Kpɔ aɖaka si nye “Wodzro Eme Kpɔ ‘Be Nya Siawo Le Eme Hã.’”) Capito ɖe asi le ɖofe kɔkɔ si nɔ esi le bisiɔpgãa gbɔ la ŋu le fe 1523 me, eye wòʋu yi ɖanɔ Strasbourg, si nye du si me ɖɔɖɔɖotaʋlilawo sɔ gbɔ ɖo ɣemaɣi.
Capito fe afe si nɔ Strasbourg la va zu ame siwo meda asi ɖe sɔlemehaa fe nufiafiawo dzi o la fe takpefe, eye ɖikeke mele eme o be wodzroa subɔsubɔnyawo kple Biblia fe nufiafia geɖewo me le afi ma. Le agbalẽ si nye The Radical Reformation (Ðɔɖɔɖotaʋiʋli Moveviɖoɖotɔe) fe nya nu la, togbɔ be Ðɔɖɔɖotaʋlila aɖewo gakpɔtɔ lé Mawuɖekaetɔ̃ fe nufiafiaa me ɖe asi hã la, Capito ya “mefo nu tso Mawuɖekaetɔ̃ fe nufiafiaa ŋu” le efe agbalẽwo me o. Nu ka tae? Ale si Spaintɔ mawunyaŋutinunyala Michael Servetus zã Biblia tsɔ ɖee fia be Mawuɖekaetɔ̃ fe nufiafiaa nye aʋatso la wɔ dɔ ɖe Capito dzi ŋutɔ.*
Ɣemaɣi la, ne ame aɖe fo nu tsi tsitre ɖe Mawuɖekaetɔ̃ fe nufiafiaa ŋu la, woate ŋu awui, eya ta Capito ɖɔ ŋu ɖo be meɖe efe susuwo gblɔ gaglãa o. Ke hã efe agbalẽwo ɖee fia be ekpɔe be nya ku ɖe Mawuɖekaetɔ̃ fe nufiafiaa ŋu hafi wòva do go Servetus gɔ̃ hã. Katoliko nunɔla aɖe va ŋlɔ emegbe be Capito kple efe zɔhɛwo ɖeɖe “dzroa mawusubɔsubɔ me nya goglo siwo gɔme sese sesẽ la me; [eye] womeda asi ɖe Trinita Kɔkɔe fe nufiafiaa dzi o.” Ƒe alafa ɖeka megbe la, Capito ŋkɔe woyɔ gbã le agbalẽnyala siwo meda asi ɖe Mawuɖekaetɔ̃ fe nufiafiaa dzi o la dome.
Capito xɔe se be Biblia me koe woate ŋu akpɔ nyatefea le. Egblɔ be: “Mina Biblia la kple Kristo fe se la nafia mɔ mí ɣesiaɣi le mawunyaŋutinunya me.” Le Agbalẽnyalagã Kittelson fe nya nu la, Capito “te gbe ɖe edzi be nu si koŋ me mawunyaŋutinunyala gãwo da fu lee nye ale si woŋe aɖaba fu Ŋɔŋlɔawo me nyawo dzi.”
Didi vevi sia si nɔ eme be yeanya nyatefe si le Mawu fe Nyaa me la kee nɔ Martin Cellarius (si wogayɔna be Martin Borrhaus), si nye ɖekakpui aɖe si nɔ Capito feme le fe 1526 me la hã me.
Wodzi Cellarius le fe 1499 me, eye enye ame si doa vevie nu le mawunyaŋutinunya kple xexemenunya sɔsrɔ̃ me. Eva zu nufiala le Wittenberg, Germany. Esi wònye be Wittenberg ye nye afi si Ðɔɖɔɖotaʋiʋlia dze egɔme tsoe ta la, etefe medidi o, Cellarius va nya Martin Luther kple ame bubu siwo di be woawɔ ɖɔɖɔɖo le sɔlemehaa fe nufiafiawo ŋu. Aleke Cellarius wɔ te ŋu de vovo amegbetɔwo fe susuwo kple Ŋɔŋlɔawo me nyatefea dome?
Le agbalẽ si nye Teaching the Reformation (Nufiafia Tso Ðɔɖɔɖotaʋiʋlia Ŋu) fe nya nu la, Cellarius xɔe se be “Ŋɔŋlɔawo sɔsrɔ̃ veviedodotɔe, Ŋɔŋlɔawo me nyawo tsɔtsɔ sɔ kple wo nɔewo enuenu hekpe ɖe gbedodoɖa kple dzimetɔtrɔ ŋue” nana gɔmesese vavãtɔ sua ame si. Nu ka ŋue Cellarius ke ɖo le efe Biblia me dzodzroa me?
Le July 1527 me la, Cellarius ta nu siwo ŋu wòke ɖo la ɖe agbalẽ si fe tanyae nye On the Works of God (Le Mawu Ƒe Dɔwɔwɔwo Ŋu) la me. Eŋlɔ ɖe agbalẽa me be kpɔɖeŋunuwo koe abolo kple wain siwo wosusuna be wotrɔna zua Kristo fe ŋutilã kple ʋu le sɔlemehaa fe kɔnu kɔkɔea me la nye. Eye le Nufialagã Robin Barnes fe nya nu la, Cellarius fe agbalẽa “ɖe ŋɔŋlɔawo me nyagblɔɖi aɖewo me tsɔ ɖee fia be ɣeyiɣi aɖe gbɔna si me afɔkuwo kple fukpekpe axɔ afe ɖi, eye le ema yome la, woagaɖɔ nuwo ɖo le xexea me godoo abe ale si wòle be wòanɔ ene.”—2 Petro 3:10-13.
Nu si gaɖe dzesi wue nye nya kpui si Cellarius gblɔ tso ame si Yesu Kristo nye la ŋu. Togbɔ be Cellarius mefo nu tsi tsitre ɖe Mawuɖekaetɔ̃ fe nufiafiaa ŋu tẽe o hã la, eɖee fia be “Fofo si le Dzifo” la le vovo na “Via Yesu Kristo,” eye wòŋlɔ hã be Yesu nye mawu kple vi geɖe siwo le Mawu ŋusẽkatãtɔ la te la dometɔ ɖeka.—Yohanes 10:34, 35.
Robert Wallace ŋlɔ ɖe efe agbalẽ si nye Antitrinitarian Biography (Ame Siwo Melɔ̃ Ðe Mawuɖekaetɔ̃ La Dzi O Ƒe Ŋutinya) [1850] me be Cellarius mede Mawuɖekaetɔ̃ fe nufiafia si xɔ afe ɖe fe alafa 16 lia me la dzi le efe agbalẽwo me o.* Eya ta agbalẽnyala geɖe fo nya ta be anɔ eme be Cellarius meda asi ɖe Mawuɖekaetɔ̃ fe nufiafiaa dzi o. Woɖɔ Cellarius be enye dɔwɔnu siwo Mawu zã “tsɔ na be Mawu vavã la kple Kristo ŋuti sidzedze su amewo si” la dometɔ ɖeka.
Le fe 1527 me lɔfo la, mawunyaŋutinunyala Johannes Campanus, si wobu agbalẽnyalagãwo dometɔ ɖeka le efe ŋkekea me la, hã ʋu yi ɖanɔ Wittenberg. Togbɔ be ɖɔɖɔɖotaʋlilawo domee Campanus nɔ hã la, megava kpɔ ŋudzedze ɖe Martin Luther fe nufiafiawo ŋu o. Nu ka tae?
Campanus meda asi ɖe nufiafia si nye be, le Misa wɔɣi la, abolo kple wain la trɔna zua Kristo fe ŋutilã kple ʋu la dzi o. Meda asi ɖe Luther fe nufiafia si nye be Kristo fe ŋutilã kple ʋu la va nɔa anyi kple aboloa kple wain la le gbɔgbɔ me le Afetɔ fe Fiẽnuɖuɣia o. Le agbalẽŋlɔla André Séguenny fe nya nu la, Campanus xɔe se be “Aboloa kpɔtɔ nyea abolo ɣesiaɣi, gake le wɔna kɔkɔea me la, ɖeko wònye kpɔɖeŋunu si le tsitre ɖi na Kristo fe ŋutilã.” Le takpekpe si woyɔ be Marburg Colloquy, si wowɔ le fe 1529 me, si me wodzro biabia siawo tututu me le la, womeɖe mɔ na Campanus be wòafo nu tso nu siwo wòsrɔ̃ tso Ŋɔŋlɔawo me ŋu o. Esia megbe la, ehati Ðɔɖɔɖotaʋlila siwo nɔ Wittenberg megadea ha kplii o.
Nu si koŋ ve dɔme na Ðɔɖɔɖotaʋlilawoe nye dzixɔse si nɔ Campanus si ku ɖe Fofo la, Vi la, kple gbɔgbɔ kɔkɔe la ŋu. Campanus ŋlɔ ɖe efe agbalẽ si wota le fe 1532 me, si nye Restitution (Nuwo Gbugbɔgaɖɔɖo), me be Yesu kple Fofoa wonye ame vovovo eve. Eɖe eme be Fofo la kple Vi la ‘le ɖeka’ le gɔmesesea nu be, wowɔ ɖeka abe ale si ko wogblɔ be srɔ̃ŋutsu kple srɔ̃nyɔnu nye “ŋutilã ɖeka” ene, gake wokpɔtɔ nye ame eve siwo to vovo tso wo nɔewo gbɔ. (Yohanes 10:30; Mateo 19:5) Campanus ɖe eme be Ŋɔŋlɔawo wɔ kpɔɖeŋu sia tɔgbi tsɔ ɖee fia be Fofo la lolo wu Vi la, esi wògblɔ be: ‘Nyɔnu fe tae nye ŋutsu; ke Kristo la fe tae nye Mawu.’—1 Korintotɔwo 11:3.
Ke gbɔgbɔ kɔkɔea ya ɖe? Campanus gazã Biblia le afi sia hã tsɔ ɖe nu si wònye la me esi wòŋlɔ bena: “Ŋɔŋlɔawo fe akpa aɖeke meɖo kpe edzi be amee Gbɔgbɔ Kɔkɔe la nye o . . . Wofo nu tso Mawu fe gbɔgbɔ la ŋu abe ŋusẽ si le dɔ dzi ene, si fia be [Mawu] wɔa nuwo katã to efe gbɔgbɔa fe ŋusẽ kple dɔwɔwɔ dzi.”—1 Mose 1:2.
Luther yɔ Campanus be busunyagblɔla kple Mawu fe Vi la fe futɔ. Ðɔɖɔɖotaʋlila bubu aɖe hã bia be woatso kufia na Campanus. Ke hã dzi meɖe le Campanus fo kura o. Agbalẽ si nye The Radical Reformation (Ðɔɖɔɖotaʋiʋli Moveviɖoɖotɔe) gblɔ be: “Campanus ka ɖe edzi be ɖofe si Mawu kple amegbetɔwo le ŋuti gɔmesese sia si nɔ apostoloawo si tsã eye wòwɔ ɖeka kple Biblia la, si ŋu Sɔlemehaa ɖe asi le lae wɔe be ha la mete ŋu li ke o.”
Campanus meɖoe gbeɖe be yeaɖo subɔsubɔha bubu aɖe anyi o. Egblɔ be yedi nyatefea le “kɔmamawo kple ame siwo katã tsi tsitre ɖe sɔlemehaa ŋu la gbɔ” do kpoe. Eya ta enɔ mɔ kpɔm be Katolikohaa ava ɖɔ wofe nufiafiawo ɖo ale be woagbugbɔ aɖo Kristotɔ vavãwo fe nufiafiawo anyi. Gake mlɔeba la, Katolikohaa fe ŋgɔnɔlawo na wolé Campanus, eye anɔ eme be enɔ gaxɔ me fe 20 kple edzivɔ sɔŋ. Ŋutinyaŋlɔlawo xɔe se be eku le fe 1575 me.
Biblia sɔsrɔ̃ moveviɖoɖotɔe kpe ɖe Capito, Cellarius, Campanus kple ame bubuwo ŋu wote ŋu de vovo nyatefea kple aʋatsonufiafiawo dome. Togbɔ be menye nu siwo katã ŋu nyatefedila siawo ke ɖo lae wɔ ɖeka kple Biblia bliboe o hã la, ŋutsu siawo tsɔ ɖokuibɔbɔ dzro Ŋɔŋlɔawo me eye wode asixɔxɔ nyatefe si ŋu woke ɖo la ŋu.
Apostolo Paulo de dzi fo na nɔvia Kristotɔwo be: “Mido nuwo katã kpɔ; milé ɖe nu si nyo la ŋu.” (1 Tesalonikatɔwo 5:21) Yehowa Ðasefowo di be yewoakpe ɖe ŋuwò nàdi nyatefea, eya ta wota agbalẽ si fe tanya sɔ nyuie, si nye Nuka Tututue Nye Biblia fe Nufiafia? Ne èdi be efe ɖe nasu asiwò femaxee la, míeɖe kuku, kpɔ magazine sia fe axa 16 lia, alo nàyi Internet nyatakakadzraɖofe si nye jw.org/ee.
^ mm. 8 Kpɔ aɖaka si le agbalẽ si nye Alesi Amefomea Le Mawu Dimee, axa 322. Yehowa Ðasefowoe tae.
^ mm. 17 Nu si agbalẽa gblɔ be Cellarius wɔna ne nya “mawu” ku ɖe Kristo ŋu ye nye esi: “Eŋlɔa deus [mawu (ŋɔŋlɔ suetɔ)], ke menye Deus [Mawu (ŋɔŋlɔ gãtɔ)] o, eye wòzãa mlɔetɔ sia na Mawu Ŋusẽkatãtɔ la ɖeɖe ko.”
Míafe anyigba sia koe sɔ na agbenɔnɔ. Tsi wɔa akpa vevi aɖe le míafe agbe lelé ɖe te me, eye esɔ gbɔ ɖe anyigba dzi fũu. Anyigba fe viaviã, efe totro kple xlãfofo ɣe la siaa nye nu siwo sɔ pɛpɛpɛ ale be atsiafuwo nagabla azu tsikpe alo woaxɔ dzo gbãgbãgbã ahamie o. Eye ya si fo xlã anyigba la kple nuheŋusẽ siaa kpɔa eta tso ɣe fe keklẽ wuamewo si me. Kadodo si le nu miemiewo kple lãwo dome si wɔe be wotea ŋu léa agbe ɖe te le anyigba dzi la wɔ nuku ŋutɔ. Le esia ta, ame geɖe va fo nya ta be, tameɖoɖo aɖe tae wowɔ míafe anyigbaa ɖo.—Xlẽ Yesaya 45:18.
Gake ɖewohĩ àbia be, ‘Ðe fukpekpe kple nu madzɔmadzɔ wɔwɔ hã nye tameɖoɖo ma fe akpa aɖea?’—Xlẽ 5 Mose 32:4, 5.
Ðe wowɔ anyigba la be wòanye afe kple dzidzɔtefe na ame siwo dea bubu wo nɔewo ŋu eye wolɔ̃ wo Wɔla la. Eya ta, tameɖoɖo le amegbetɔ fe agbe ŋu sãsãsã wu atiwo, alo lãwo fe agbe. Míate ŋu adze si mía Wɔlaa eye efe lɔlɔ̃ kple dzɔdzɔenyenye ate ŋu alé dzi mí, eye míate ŋu asrɔ̃e hã.—Xlẽ Nyagblɔla 12:13; Mixa 6:8.
Mía Wɔlaa ate ŋu ana efe tameɖoɖo ɖe sia ɖe nava eme pɛpɛpɛ. Eya ta, míate ŋu aka ɖe edzi be aɖe fukpekpe kple nu madzɔmadzɔ wɔwɔ ɖa, eye wòawɔ míafe anyigbaa wòazu dzidzɔtefe deblibo na amefomea.—Xlẽ Psalmo 37:11, 29; Yesaya 55:11.
1 2 3 4 5 6 7 8 9 10 11 12 13 14 15 16
^ ***w12 1/15 axa 7-8 Kristotɔ Vavãwo Dea Bubu Mawu Ƒe Nya La Ŋu***
“LU” KPLE ‘GBE WUWLUIAWO’ SIAA TSI ÐEKAE
14 Le lododo aɖe me la, Yesu ɖee fia be tso fe alafa gbãtɔ me la, Kristotɔ amesiamina vavã aɖewo anɔ anyigba dzi le ɣeyiɣi ɖe sia ɖe me. Etsɔ wo sɔ kple “lu” siwo le tsitsim le ‘gbe wuwluiwo’ dome. (Mat. 13:30, Eʋegbe Biblia) Enye nyatefe be míate ŋu ayɔ ame ɖekaɖeka alo fufofo siwo nye lu fe ha la me tɔ amesiaminawo le ɣeyiɣi mawo me la kple kakaɖedzi o, gake míate ŋu aka ɖe edzi be ame aɖewo nɔ anyi le ɣeyiɣi ɖe sia ɖe me siwo ʋli Mawu fe Nya la ta, eye woklo nu le subɔsubɔhawo fe nufiafia siwo mewɔ ɖeka kple Ŋɔŋlɔawo o la dzi dzinɔamefotɔe. Mina míadzro kpɔɖeŋu ʋɛ aɖewo me kpɔ.
15 Bisiɔpgã Agobard si tso Lyons, France (fe 779-840 M.Ŋ.) la, fo nu tsitre ɖe tadedeagu na nɔnɔmetatawo, gbedoxɔ siwo ŋu wokɔna na ame kɔkɔewo, kpakple subɔsubɔkɔnu kple nuwɔna siwo mewɔ ɖeka kple Ŋɔŋlɔawo o la ŋu. Claudius si nye bisiɔp bubu aɖe si nɔ anyi le ɣeyiɣi ma ke me hã melɔ̃ ɖe subɔsubɔkɔnuwo dzi o, eye meda asi ɖe gbedodoɖa na ame kɔkɔewo kpakple wofe nuzazãwo alo wofe ŋutinuwo subɔsubɔ dzi o. Le fe alafa 11 lia me la, woɖe Berengarius si nye bisiɔp fe kpeɖeŋutɔ, si tso Tours, France, la le ha me, esi wògbe Katolikoha la fe nufiafia si nye be nuɖuɖu kɔkɔe la trɔna nukutɔe zua Kristo fe ŋutilã kple ʋu ŋutɔŋutɔ la ta. Gakpe ɖe eŋu la, exɔe se be Biblia la kɔ boo wu subɔsubɔkɔnuwo.
16 Le fe alafa 12 lia me la, Peter si tso Bruys kple Henry si tso Lausanne hã lɔ̃ Biblia me nyatefea vevie. Peter dzudzɔ nunɔladɔwɔwɔ le Katolikoha me, elabena melɔ̃ ɖe edzi be tsidedeta na vidzĩwo, nuɖuɖu kɔkɔe fe trɔtrɔ nukutɔe azu Kristo fe ŋutilã kple ʋu ŋutɔŋutɔ, kple gbedodoɖa ɖe ame kukuwo ta, kpakple tadedeagu na atitsoga la nye nufiafia siwo wɔ ɖeka kple nu si Biblia fia o. Le fe 1140 me la, wotɔ dzo Peter wòku ɖe efe dzixɔsewo ta. Henry, si nye saɖeagaxɔmenɔla, ya fo nu tsitre ɖe wofe nuwɔna gbegblẽwo kpakple sɔlemeha la fe subɔsubɔkɔnu siwo mewɔ ɖeka kple Ŋɔŋlɔawo o la ŋu. Wolée le fe 1148 me eye wodee gaxɔ me hena efe agbemeŋkekewo katã.
17 Ɣeyiɣi si me wotɔ dzo Peter si tso Bruys, le esi wòhe nya ɖe sɔlemeha la ŋu ta me lɔfo la, wodzi ame aɖe si ava wɔ akpa vevi aɖe le Biblia me nyatefea kaka me. Eŋkɔe nye Valdès alo Waldo. To vovo na Peter si tso Bruys kple Henry si tso Lausanne la, Waldo ya mede osɔfosuku aɖeke o, gake ede asixɔxɔ Mawu fe Nya la ŋu ale gbegbe be etsɔ efe nunɔamesiwo katã sa vɔe hena woɖe Biblia fe akpa aɖewo gɔme ɖe gbe si ame akpa gãtɔ dona le France fe anyieheɣedzefe la me. Dzi dzɔ ame aɖewo esi wose Biblia me gbedeasia le woawo ŋutɔwo degbe me ale gbegbe be woawo hã wotsɔ wofe nunɔamesiwo sa vɔe eye wozã wofe agbemeŋkekewo tsɔ ɖe gbefã Biblia me nyatefea na ame bubuwo. Nu sia te ɖe sɔlemeha la dzi vevie. Le fe 1184 me la, papa la ɖe ŋutsu kple nyɔnu dovevienu siawo, siwo wova yɔ emegbe be Waldotɔwo la, ɖa le ha me, eye bisiɔp si le nutoa me la nya wo le wofe afewo me. Esia boŋ na be Biblia me gbedeasia kaka yi nuto bubuwo me. Mlɔeba la, Waldo, Peter si tso Bruys, kple Henry, si tso Lausanne la, yomedzelawo kpakple ame bubu siwo do le sɔlemeha la me la kaka ɖe Europa fe tefe geɖewo. Ame bubu siwo ʋli Biblia me nyatefea ta la tsi tsitre le fe alafa siwo kplɔe ɖo me. Wo dometɔ aɖewoe nye: John Wycliffe (tso fe 1330 va se ɖe fe 1384 me lɔfo), William Tyndale (tso fe 1494 va ɖo fe 1536 me lɔfo), Henry Grew (fe 1781-1862), kple George Storrs (fe 1796-1879).
^ ***sh axa 322 Ðɔɖɔɖo la—Nudidi la Trɔ Bubui***
[Aɖaka/Nɔnɔmetata si le axa 322]
“Vodada Siwo Le Mawuɖekaetɔ̃ la Me”
^ ***bh axa 27-36 Nukae Nye Mawu fe Tameɖoɖo na Anyigba La?***
Ta Etɔ̃lia
Nukae Nye Mawu fe Tameɖoɖo na Anyigba La?
Nukae nye Mawu fe tameɖoɖo na amefomea?
Aleke futɔ aɖe tsi tre ɖe Mawu ŋui?
Aleke agbenɔnɔ anɔ le anyigba dzi le etsɔme?
TAMEÐOÐO nyui ŋutɔ aɖee le Mawu si na anyigba la. Yehowa di be amewo nayɔ anyigba dzi anɔ dzidzɔ kpɔm ahanɔ lãmesẽ me. Biblia gblɔ be “Mawu tso abɔ ɖe Eden” eye wòna “ati vovovo, siwo nya kpɔna, siwo fe tsetse nyo na ɖuɖu la, mie.” Esi Mawu wɔ ŋutsu kple nyɔnu gbãtɔ, Adam kple Xawa vɔ la, eda wo ɖe abɔ dzeani si nye wofe afe me eye wògblɔ na wo be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi.” (Mose I, 1:28; 2:8, 9, 15) Eyata Mawu fe tameɖoɖoe nye be amegbetɔwo nadzi vi, woakeke wofe paradisofea ɖe enu wòaxɔ anyigba bliboa dzi, eye woakpɔ lãwo dzi.
2 Èbu be Yehowa Mawu fe tameɖoɖo be amewo nanɔ paradiso me le anyigba dzi la ava eme gbaɖegbea? Mawu gblɔ be: “Megblɔ nya . . . eye mawɔe hã.” (Yesaya 46:9-11; 55:11) Vavãe, Mawu awɔ nusi fe tame wòɖo la godoo! Egblɔ hã be ‘menye ɖe yewɔ anyigba la be wòatsi fuflu o, ke boŋ ɖe yewɔe be woanɔ edzi.’ (Yesaya 45:18) Amekawo fomevie Mawu di be woanɔ anyigba la dzi? Eye ɣeyiɣi didi kae wòdi be woanɔ afisia ase ɖo? Biblia ɖo eŋu be: ‘Ame dzɔdzɔewo anyi anyigba la dome, eye woanɔ edzi tegbee.’—Psalmo 37:29; Nyaɖeɖefia 21:3, 4.
3 Edze fã be tameɖoɖo sia meva eme haɖe o. Egbea amewo dzea dɔ eye wokuna; amewo wɔa aʋa gɔ̃ hã hewua wo nɔewo. Nane meva yi edzi nyuie o. Gake menye nusiwo kpɔm míele egbeae nye alesi Mawu ɖoe be anyigba la nanɔ kura o! Ke nukae dzɔ? Nukata Mawu fe tameɖoɖo meva eme o? Amegbetɔwo fe ŋutinyagbalẽ aɖeke mate ŋu agblɔe na mí o elabena dzifoe kuxia dze egɔme tso.
ALESI AME AÐE WƆ VA ZU FUTƆ
4 Biblia fe agbalẽ gbãtɔ gblɔ na mí be ame aɖe si tsi tre ɖe Mawu ŋu la va do ɖe Eden-bɔ me. Woyɔe be “da,” gake menye lã aɖe koe tsitretsiɖeŋula sia nye o. Biblia fe agbalẽ mamlɛtɔ ɖee fia be eyae nye amesi “woyɔna be: Abosam kple Satana, amesi nye xexeame katã blela.” Wogayɔe hã be ‘da xoxo la.’ (Mose I, 3:1; Nyaɖeɖefia 12:9) Mawudɔla alo gbɔgbɔmenuwɔwɔ sẽŋu sia si míate ŋu akpɔ kple ŋku o la to da aɖe dzi fo nu na Xawa, abe alesi ko aɖaŋuwɔla aɖe ate ŋu atrɔ efe gbe anɔ nu fom wòadze abe fefenu alo nu mafonu aɖee le nua fom ene. Ðikeke mele eme o be gbɔgbɔmenuwɔwɔ ma kpɔ etefe esime Mawu dzra anyigba la dzi ɖo be amegbetɔwo nanɔ edzi.—Hiob 38:4, 7.
5 Gake esi Yehowa fe nuwɔwɔwo katã de blibo ɖe, ke amekae wɔ “Abosam,” si nye “Satana” sia? Kpuie ko la, Mawu fe gbɔgbɔmevi sẽŋuawo dometɔ ɖekae trɔ eɖokui zu Abosam. Aleke wòwɔ esiae? Míenya be egbea ame aɖe si nye ame nyui kple anukwareɖila ate ŋu atrɔ azu fiafitɔ. Aleke wòdzɔnae? Amea ate ŋu ana dzodzro vɔ̃wo nava ɖo efe dzi me. Ne eyi edzi le eŋu bum la, dzodzro vɔ̃a nu ate ŋu ava sẽ ɖe eme. Ekema ne mɔnukpɔkpɔa ʋu ɖi nɛ la, awɔ ɖe dzodzro vɔ̃ si ŋu bum wònɔ la dzi.—Yakobo 1:13-15.
6 Esiae nye nusi dzɔ le Satana Abosam gome. Anya see esi Mawu gblɔ na Adam kple Xawa be woadzi vi eye wofe dzidzimeviwo nayɔ anyigba la dzi. (Mose I, 1:27, 28) Edze fã be Satana bu eŋu be: ‘Anyo be amegbetɔwo katã natsɔ subɔsubɔ si wòle be woatsɔ ana Mawu la anam!’ Eyata dzodzro vɔ̃ ɖo efe dzi me. Mlɔeba eyi va ble Xawa to alakpanyawo gbɔgblɔ nɛ tso Mawu ŋu me. (Mose I, 3:1-5) Esia na wòva zu “Abosam,” si gɔmee nye “Amegɔmezɔla.” Egava zu “Satana” hã, si gɔmee nye “Tsitretsiɖeŋula.”
7 Satana Abosam gblɔ alakpanyawo tsɔ ble Adam kple Xawa heflu wo wogbe toɖoɖo Mawu. (Mose I, 2:17; 3:6) Nusi do tso emee nye be wova ku mlɔeba, abe alesi tututu Mawu gblɔ do ŋgɔ be adzɔ ne wogbe toɖoɖo ene. (Mose I, 3:17-19) Esi Adam va zu ame madeblibo le esi wòwɔ nuvɔ̃ ta la, vi siwo katã wòdzi la hã nyi nuvɔ̃ dome tso egbɔ. (Romatɔwo 5:12) Míate ŋu azã abolomegba atsɔ awɔ alesi nɔnɔmea le la fe kpɔɖeŋui. Ne abolomegba fe akpa aɖe nyè ɖe eme la, nukae adzɔ ɖe abolo siwo katã woame le agba ma me dzi? Aboloawo dometɔ ɖesiaɖe fe akpa aɖe anyè ɖe eme wòanye dzesi anɔ eŋu, si fia be mesɔ blibo o. Nenema ke amegbetɔ ɖesiaɖe xɔ blibomademade fe “dzesi” tso Adam gbɔe. Esia tae amegbetɔ ɖesiaɖe tsina kua amegã hekuna ɖo.—Romatɔwo 3:23.
8 Aglãdzedze ye Satana to vɛ koŋ esi wòna Adam kple Xawa wɔ nuvɔ̃ ɖe Mawu ŋu. Enɔ tsitre tsim ɖe alesi Yehowa ɖua dzii ŋu. Míagblɔ be nya si gblɔm Satana nɔ enye: ‘Dziɖula vɔ̃ɖie Mawu nye. Eblea ame eye wògbea nu nyuiwo nana eteviwo. Amegbetɔwo mehiã Mawu fe dziɖuɖu o. Woate ŋu atso nya me na wo ɖokui le nusi nye nyui kple vɔ̃ ŋu. Eye eme anyo na wo wu ne nyee le wo dzi ɖum.’ Aleke Mawu awɔ akpɔ vlodoame sia gbɔe? Ame aɖewo susui be ɖe wòle be Mawu nawu aglãdzela mawo enumake hafi. Gake ɖe ema wɔwɔ akpɔ nya si Satana fɔ ɖe te gbɔa? Ðe ema wɔwɔ aɖo kpe edzi be alesi Mawu ɖua dzii ye nye nyuitɔa?
9 Esi Yehowa wɔa nu le dzɔdzɔenyenye deblibo me ta la, mewu aglãdzelaawo enumake o. Etso nya me be ehiã ɣeyiɣi be woatsɔ akpɔ ŋuɖoɖo na Satana fe gbetɔamea le mɔ si sɔ nyuie nu ahaɖo kpe edzi be aʋatsokalae Abosam nye. Eyata Mawu tiae be yeaɖe mɔ na amegbetɔwo woaɖu wo ɖokui dzi hena ɣeyiɣi aɖe le Satana fe ŋusẽkpɔɖeamedzi te. Míadzro susu si ta Yehowa wɔ esia kple nusita wòɖe mɔ ɣeyiɣi didi alea gbegbe be wòatsɔ akpɔ nya siawo gbɔe la me le agbalẽ sia fe Ta 11 lia me. Gake fifia anyo be nàde ŋugble le nya sia ŋu: Ðe Adam kple Xawa tɔ dzɔ be woaxɔ Satana, amesi mewɔ nu nyui aɖeke na wo kpɔ o la, dzi asea? Ðe wòsɔ be woaxɔe ase be Yehowa, amesi tsɔ nusianu si le wo si la na wo, nye ameblela tagbɔsesẽtɔa? Nenye wòe ɖe, nukae nàwɔ?
10 Anyo be míabu nya siawo ŋu elabena mía dometɔ ɖesiaɖe dze ŋgɔ nɔnɔme mawo tɔgbe egbea. Ẽ, mɔnukpɔkpɔ su asiwò be nànɔ Yehowa fe akpa dzi akpɔ ŋuɖoɖo na Satana fe gbetɔamea. Àte ŋu alɔ̃ ava nɔ Yehowa fe dziɖuɖu te ahaɖee afia be aʋatsokalae Satana nye. (Psalmo 73:28; Lododowo 27:11) Nublanuitɔe la, ame biliɔn geɖe siwo le xexeame egbea dometɔ ʋɛ aɖewo koe lɔ̃ wɔ tiatia ma. Esia fɔ biabia vevi aɖe ɖe te be, Ðe Biblia fia ŋutɔŋutɔ be Satanae le xexe sia dzi ɖuma?
AMEKAE LE XEXE SIA DZI ÐUM?
11 Yesu meke ɖi gbeɖe be Satanae nye xexe sia dzi ɖula o. Ɣeaɖeɣi Satana to nukumɔ aɖe dzi ɖe “xexeame fiaɖufewo katã kple wofe ŋutikɔkɔe” fia Yesu. Satana do ŋugbe na Yesu be: “Matsɔ nusiawo katã ana wò, ne èdze klo de ta agu nam.” (Mateo 4:8, 9; Luka 4:5, 6) Wò ya bu eŋu kpɔ. Ðe nusi Satana tsɔ ɖo Yesu ŋkume anye tetekpɔ nɛ ne menye Satana ŋutɔe nye fiaɖufe siawo dzi ɖula oa? Yesu megblɔ be xexeme dziɖuɖu siawo katã menye Satana tɔ o. Ne ɖe menye Satanae nye ŋusẽ si le megbe na wo o la, anye ne Yesu agblɔe godoo.
12 Nyatefee wònye be Yehowae nye Mawu ŋusẽkatãtɔ la, amesi nye xexeme bliboa Wɔla. (Nyaɖeɖefia 4:11) Gake Biblia megblɔ le tefe aɖeke be Yehowa Mawu loo alo Yesu Kristo ye nye xexe sia dzi ɖula o. Le nyatefe me la, Yesu yɔ Satana kaŋ be “xexe sia me fia.” (Yohanes 12:31; 14:30; 16:11) Biblia gayɔ Satana Abosam gɔ̃ hã be “xexe sia me mawu.” (Korintotɔwo II, 4:3, 4) Kristotɔ apostolo Yohanes ŋlɔ tso tsitretsiɖeŋula sia si nye Satana ŋu be: “Xexeme blibo la katã le vɔ̃ɖitɔ la me.”—Yohanes I, 5:19.
ALESI WOAVA TSRƆ̃ XEXE SI DZI ÐUM SATANA LE
13 Gbegblẽm koe xexeame le ɖe edzi fe sia fe. Eme yɔ fũ kple aʋawɔlawo, dunyahela maɖianukwarewo, subɔsubɔhakplɔla alakpanuwɔlawo, kple nuvlowɔla sẽŋutawo. Manya wɔ be amegbetɔwo naɖɔ xexeme bliboa ɖo o. Biblia ɖee fia be ɣeyiɣia de vɔ be Mawu nato efe Harmagedon-ʋa dzi aɖe vɔ̃ɖinyenye ɖa le xexeame. Esia aʋu mɔ be xexe yeye si me dzɔdzɔenyenye anɔ la nava xɔ ɖe etefe.—Nyaɖeɖefia 16:14-16.
14 Yehowa Mawu tia Yesu Kristo wònye Efe Fiaɖufe, alo dziɖuɖu, si le dzifo la fe Dziɖula. Biblia gblɔe ɖi tso blema ke be: “Wodzi vi na mí, eye wona ŋutsuvi mí, dziɖuɖu le abɔta nɛ, eye wotsɔ ŋkɔ nɛ be . . . ŋutifafafia, ne efe dziɖuɖu nakeke ta, eye seɖofe manɔe na ŋutifafa . . . o.” (Yesaya 9:5, 6) Yesu fia eyomedzelawo be woado gbe ɖa le dziɖuɖu sia ŋu be: “Wò fiaɖufe nava! Woawɔ wò lɔlɔ̃nu le anyigba dzi, sigbe alesi wowɔna le dzifo ene!” (Mateo 6:10) Abe alesi míava kpɔe emegbe le agbalẽ sia me ene la, etefe madidi o, Mawu fe Fiaɖufea aɖe xexe sia me dziɖuɖuwo katã ɖa, ke eya ŋutɔ ava xɔ ɖe wo tefe. (Daniel 2:44) Eyome Mawu fe Fiaɖufea ahe anyigba dzi paradiso vɛ.
XEXEME YEYE TU AƑE!
15 Biblia na kakaɖedzi mí be: “Míele dzifo yeye kple anyigba yeye, siwo me dzɔdzɔenyenye anɔ la, lalam le [Mawu fe] ŋugbedodo la nu.” (Petro II, 3:13; Yesaya 65:17) Ɣeaɖewoɣi ne Biblia fo nu tso “anyigba” ŋu la, nusi wòfia enye amegbetɔ siwo le anyigba dzi. (Mose I, 11:1) Eyata “anyigba yeye” si le dzɔdzɔe la fia amegbetɔfome siwo ŋu Mawu kpɔ ŋudzedze ɖo.
16 Yesu do ŋugbe be le xexe yeye si gbɔna me la, amesiwo ŋu Mawu kpɔ ŋudzedze ɖo la axɔ “agbe mavɔ” fe nunana. (Marko 10:30) Taflatse ʋu Yohanes 3:16 kple 17:3 le wò Biblia me, ne nàxlẽ nya si Yesu gblɔ tso nusi wòle be míawɔ be agbe mavɔ nasu mía si ŋu. Azɔ bu yayra siwo Biblia gblɔ be amesiwo dze axɔ Mawu fe nunana nyui ma le anyigba dzi Paradiso si gbɔna me akpɔ la ŋu kpɔ.
17 Ŋutasẽnuwɔwɔ, aʋawɔwɔ, nuvlowɔwɔ, kple ʋunyaʋunyawɔwɔ nu ayi tegbee. “Ame vɔ̃ɖi la maganɔ anyi o . . . Ke ame ɖihiãwo anyi anyigba la dome.” (Psalmo 37:10, 11) Ŋutifafa axɔ afe elabena ‘Mawu atsi aʋawɔwɔwo nu vaseɖe anyigba fe mlɔenu ke.’ (Psalmo 46:10; Yesaya 2:4) “Ekema ame dzɔdzɔe la amie le efe ŋkekewo me, eye ŋutifafa axɔ afe, vaseɖe esime dzinu maganɔ anyi o”—si fia be ŋutifafa anɔ anyi yi ɖe mavɔmavɔ me!—Psalmo 72:7.
18 Yehowa subɔlawo anɔ anyi le dedienɔnɔ me. Le Biblia fe ɣeyiɣiwo me la, zi alesi Israel-viwo yi edzi ɖo to Mawu ko la, wonɔa anyi le dedienɔnɔ me. (Mose III, 25:18, 19) Avivi ame nu ŋutɔ be woanɔ anyi le dedienɔnɔ ma tɔgbe me le Paradiso me!—Yesaya 32:18; Mixa 4:4.
19 Dɔwuame maganɔ anyi o. Hakpala la dzi ha be: “Bli ado kpekpekpe le anyigba dzi kple towo tame.” (Psalmo 72:16) Yehowa Mawu ayra ame dzɔdzɔewo, eye ‘anyigba ŋutɔ amie efe nukuwo.’—Psalmo 67:7.
20 Anyigba bliboa azu paradiso. Woatso afe dzeaniwo kple abɔ dzeaniwo ɖe anyigba si ŋu amegbetɔ nuvɔ̃mewo gblẽ nu le tsã la dzi. (Yesaya 65:21-24; Nyaɖeɖefia 11:18) Ne ɣeyiɣiwo va le yiyim la, anyigba fe tefe siwo wodzra ɖo nyuie xoxo la akeke ɖe enu vaseɖe esime xexeme bliboa nazu tefe dzeani si nuwo bɔ ɖo abe Eden-bɔ ene. Eye ɣeawokatãɣi Mawu ayi edzi ‘aʋu asi me ahatsɔ nu gbagbewo katã fe nudidi aɖi fo na wo.’—Psalmo 145:16.
21 Ŋutifafa anɔ amegbetɔwo kple lãwo dome. Lã wɔadawo kple afemelãwo siaa aɖu nu ɖekae. Ðevi suewo gɔ̃ hã mavɔ̃ kura na lã siwo ŋu vɔvɔ̃ le fifia la o.—Yesaya 11:6-9; 65:25.
22 Woaɖe dɔléle ɖa kura. Yesu, Mawu fe Dzifofiaɖufea fe Dziɖula, ada dɔ na ame geɖe wu alesi wòwɔe esime wònɔ anyigba dzi. (Mateo 9:35; Marko 1:40-42; Yohanes 5:5-9) Ekema “duametɔ aɖeke magblɔ be, yele dɔ lém o.”—Yesaya 33:24; 35:5, 6.
23 Woafɔ míafe ame vevi siwo ku la ɖe tsitre eye mɔnukpɔkpɔ asu wo si be womagaku akpɔ gbeɖe o. Woagbɔ agbe amesiwo katã dɔ alɔ̃ le ku me siwo le Mawu fe susu me. Le nyatefe me la, “tsitretsitsi li na ame dzɔdzɔewo kple ame madzɔmadzɔwo siaa.”—Dɔwɔwɔwo 24:15; Yohanes 5:28, 29.
24 Etsɔme nyui ka gbegbee nye si le amesiwo katã atiae be yewoasrɔ̃ nu tso mía Wɔla Gã, Yehowa Mawu, ŋu ahasubɔe la lalam! Anyigba dzi Paradiso si gbɔna ŋue Yesu nɔ nu fom tso esi wòdo ŋugbe na nuvɔ̃wɔla si woklã ɖe exa bena: ‘Ànɔ Paradiso la me kplim.’ (Luka 23:43) Ehiã vevie be míasrɔ̃ nu geɖe wu tso Yesu Kristo, amesi dzi woato ahe yayra siawo katã vɛ na mí, ŋu.
NUSI BIBLIA FIA
▪ Mawu fe tameɖoɖo be yeawɔ anyigba wòazu paradiso la ava eme.—Yesaya 45:18; 55:11.
▪ Satanae le xexe sia dzi ɖum fifia.—Yohanes 12:31; Yohanes I, 5:19.
▪ Mawu ahe yayra geɖe vɛ na amefomea me tɔwo le xexe yeye si gbɔna me.—Psalmo 37:10, 11, 29.
[Biabiawo]
1. Nukae nye Mawu fe tameɖoɖo na anyigba?
2. (a) Aleke míewɔ nya be Mawu fe tameɖoɖo na anyigba ava eme? (b) Nukae Biblia gblɔ tso agbe tegbee nɔnɔ ŋu?
3. Nɔnɔme wɔnublanui kawoe le anyigba dzi egbea, eye biabia kawoe esia fɔ ɖe te?
4, 5. (a) Amekae to da dzi fo nu na Xawa? (b) Aleke wòate ŋu adzɔe be ame nyui aɖe si nye anukwareɖila tsã nava zu fiafitɔ?
6. Aleke wòdzɔe be Mawu fe gbɔgbɔmevi sẽŋuawo dometɔ ɖeka va zu Satana Abosam?
7. (a) Nukae na Adam kple Xawa ku? (b) Nukatae Adam fe dzidzimeviwo katã tsina kua amegã hekuna?
8, 9. (a) Edze fã be nya kawoe Satana fɔ ɖe te? (b) Nukatae Mawu metsrɔ̃ aglãdzelaawo enumake o?
10. Aleke nàwɔ ava nɔ Yehowa fe akpa dzi le nya si Satana fɔ ɖe te me?
11, 12. (a) Aleke tetekpɔ aɖe si me Yesu to ɖee fia be Satanae nye xexe sia dzi ɖula? (b) Kpeɖodzi bubu kawoe fia be Satanae nye xexe sia dzi ɖula?
13. Nukatae míehiã xexeme yeye?
14. Amekae Mawu tia be wòanye Dziɖula le Efe Fiaɖufea me, eye aleke wogblɔ esia ŋu nya ɖii?
15. Nukae nye “anyigba yeye” la?
16. Nunana xɔasi kae Mawu ana amesiwo ŋu wòkpɔ ŋudzedze ɖo, eye nukae wòle be míawɔ be míafe asi nasu edzi?
17, 18. Aleke míawɔ aka ɖe edzi be ŋutifafa kple dedienɔnɔ axɔ afe ɖe anyigba fe afisiafi?
19. Nukae na míenya be nuɖuɖu abɔ ɖe Mawu fe xexe yeyea me?
20. Nukata míate ŋu aka ɖe edzi be anyigba bliboa azu paradiso?
21. Nukae ɖee fia be ŋutifafa anɔ amegbetɔwo kple lãwo dome?
22. Nukae woawɔ tso dɔléle ŋu?
23. Nukatae tsitretsitsia ahe dzidzɔ manyagblɔ vɛ na mí?
24. Aleke nèse le ɖokuiwò me tso agbenɔnɔ le anyigba dzi Paradiso me ŋu?
[Nɔnɔmetata si le axa 30]
Aleke Satana agblɔ be yeatsɔ xexe sia me fiaɖufewo katã ana Yesu ne menye etɔe wonye o?
[Nɔnɔmetata si xɔ axa 35]


c: text/html

text:
Nu Ka Tae Mieyia Aʋa O?
Yehowa Ðasefowo meyia aʋa o ɖe susu siwo gbɔna ta:
Toɖoɖo Mawu. Biblia gblɔ be mawusubɔlawo atsɔ “wofe yiwo atu kodziwoe,” eye “womagasrɔ̃ aʋawɔwɔ hã azɔ o.”
—Yesaya 2:4.
Toɖoɖo Yesu. Yesu gblɔ na apostolo Petro be: “Gbugbɔ wò yi la ɖo etefe, elabena ame siwo katã tsɔa yi la, yi nue woatsi.” (Mateo 26:
52) Yesu gblɔ nya sia tsɔ ɖee fia be ye yomedzelawo makpɔ gome le aʋawɔwɔ me o.
Yesu fe nusrɔ̃lawo wɔna ɖe se si Yesu de be womeganye “xexea fe akpa aɖeke o” la dzi, eya ta womedea akpa aɖeke dzi le dunyahehe me o. (Yohanes 17:
16) Womelɔa gbɔ tsɔ tsia tre ɖe aʋawɔwɔ ŋu o, eye womexea mɔ na ame siwo ɖoe be yewoazu asrafowo la hã be womegage ɖe asrafodɔ me o.
Lɔlɔ̃ na amewo. Yesu de se na efe nusrɔ̃lawo be: “Milɔ̃ mia nɔewo.” (Yohanes 13:
34, 35) Esia ana woanye xexea me katã fe nɔviwo fe habɔbɔ si me tɔ aɖeke mawɔ aʋa kple nɔvia o. —1 Yohanes 3: 10-12.
Kristotɔ gbãtɔwo fe kpɔɖeŋu. Numekugbalẽ aɖe gblɔ be: “Yesu yomedzela gbãtɔwo gbe aʋawɔwɔ kple asrafodɔwɔwɔ, eye wobua nuwɔna mawo be womewɔ ɖeka kple lɔlɔ̃ si fe dzi Yesu de fo kple se si wòde be woalɔ̃ ame fe futɔ la o.” (Encyclopedia of Religion and War) Nenema kee Germanytɔ mawunyaŋununyala Peter Meinhold hã gblɔ be: “Wobua Kristotɔnyenye kple asrafonyenye be wonye nu eve siwo tsi tre ɖe wo nɔewo ŋu kura.”
Akpa si míewɔna le nutoa me
Yehowa Ðasefowo nye ame ɖɔʋu siwo fe nuwɔna dea nutoa me tɔwo dzi eye womenye afɔku aɖeke na dukɔ siwo me wole la o. Míedea bubu dziɖuɖuwo ŋu le ɖekawɔwɔ kple Biblia fe sedede siwo gbɔna:
‘Mibɔbɔ mia ɖokui na ŋusẽtɔ siwo kɔ wu.’
—Romatɔwo 13:1.
“Mitsɔ nu siwo nye Kaisaro tɔ la na Kaisaro, gake nu siwo nye Mawu tɔ la, na Mawu.”
—Mateo 22:21.
Eya ta míewɔna ɖe se dzi, míexea adzɔ, eye míekpea asi ɖe ɖoɖo siwo dziɖuɖua wɔ be woade amewo dzi la ŋu.

robotstxt: allowed

filter: keep


text:
Nu Kae Mawɔ Be Dzinyelawo Naka Ðe Dzinye?
Nu si nàte ŋu awɔ
Bu nya siawo ŋu kpɔ: Ðe wò agbenɔnɔ na wòsesẽna dziwòlawo be woaka ɖe dziwòa?
Le kpɔɖeŋu me, Paulo ŋlɔ bena: “
Míedina be míawɔ nu le anukwareɖiɖi me le nuwo katã me.” (Hebritɔwo 13:18) Bia ɖokuiwò be, ‘Aleke gbegbee meɖia anukware na dzinyelawo le afi siwo meyina kple nu siwo mewɔna gbɔgblɔ na wo me?’
Lori
“
Menɔ e-mail ɖom ɖe ŋutsuvi aɖe si fe nu lé dzi nam la le adzame. Dzinyelawo va nya eye wogblɔ nam be madzudzɔ. Melɔ̃ na wo, gake nyemedzudzɔ o. Menɔ nu sia wɔwɔ dzi hena fe ɖeka. Meɖoa e-mail ɖe ŋutsuvia, dzinyelawo va nyana emegbe, meɖea kuku hegblɔna be nyemagawɔe o, gake megawɔnɛ ake. Esia va wɔe be dzinyelawo megate ŋu va kana ɖe dzinye kura o!”
Èsusu be nu ka tae Lori dzilawo megava kana ɖe edzi o?
Ne wòe nye Lori dzilawo la nu kae nàwɔ eye nu ka tae nàwɔ nenema?
Aleke nèbu be ele be Lori nawɔ nu esi edzilawo fo nu nɛ tso kuxia ŋu zi gbãtɔ megbe?
Beverly
“
Dzinyelawo mekana ɖe dzinye le nye hadede kple ŋutsuviwo me o, gake fifia mese nu si tae la gɔme. Menɔ ahiãmo ɖom na wo dometɔ eve aɖewo siwo tsi wum fe eve. Meɖoa dze kpli wo le telefon dzi hena gafofo geɖe, eye ne míeyi modzakaɖefewo la, nyemegaɖoa dze kple ame bubu aɖeke tsɔ wu woawo o. Dzinyelawo xɔ nye telefon le asinye ɣleti ɖeka sɔŋ, eye womeɖea mɔ nam be mayi tefe siwo ŋutsuvi siawo anɔ o.”
Ne wòe nye Beverly dzilawo la, nu kae nàwɔ eye nu ka tae nàwɔ nenema?
Èsusu be to siwo Beverly dzilawo he nɛ la sesẽ akpa? Nenye nenemae la, ke nu ka tae?
Nu kae wòle be Beverly nawɔ be edzilawo nagaka ɖe edzi?
Ale si nàwɔ woagaka ɖe dziwò
Nu si nàte ŋu awɔ
Gbã la, de dzesi nu siwo me dziwòlawo megakana ɖe dziwò le o.
Gbɔgbɔ va afe me ɖe game dzi
Nye ŋugbedodowo dzi wɔwɔ
Nuwɔwɔ ɖe game dzi pɛpɛpɛ
Gazazã nyuie
Afemedɔwo wɔwɔ ahawu wo nu
Fɔfɔ le aba dzi kaba
Nana be nye xɔdɔme nanɔ dzadzɛ
Nyatefetoto
Telefon alo kɔmpiuta zazã le mɔ nyuitɔ nu
Lɔlɔ̃ ɖe nye vodadawo dzi ahaɖe kuku
Bubuwo
Evelia, ɖoe wò taɖodzinu. Ðoe kplikpaa nàwɔ nu atsɔ aɖee afia be woate ŋu aka ɖe ye dzi le go siwo me nèkpɔ be ele be yeawɔ asitɔtrɔ le. Wɔ ɖe Biblia fe aɖaŋuɖoɖo siwo gbɔna dzi: “
[Miɖe] amenyenye xoxo, si wɔa nu ɖe agbenɔnɔ si nɔ mia si tsã nu, . . . la ɖa.” (Efesotɔwo 4:22) Ne ɣeyiɣiawo va le yiyim la, wò ŋgɔgbedede ava dze fãa na amewo katã, na dziwòlawo hã.—1 Timoteo 4:15.
Etɔ̃lia, Ðe nu siwo nèɖo be yeawɔ bene woate ŋu aka ɖe dziwò la me na wo. Le esi nàhe nya ɖe wo ŋu be ele be woaka ɖe ye dzi geɖe wu tefe la, bia wo bubutɔe be nu kawoe wokpɔ be ehiã be yeawɔ bene woate ŋu aka ɖe ye dzi geɖe wu hã.
Aɖaŋuɖoɖo: Mègakpɔ mɔ be dziwòlawo aka ɖe dziwò keŋkeŋ enumake o. Ðikeke mele eme o be woadi godoo be yewoakpɔe ɖa be àwɔ ɖe wò ŋugbedodowo dzi hã. Wɔ mɔnukpɔkpɔ sia ŋu dɔ nàtsɔ aɖee afia be woate ŋu aka ɖe ye dzi. Ne ɣeyiɣiawo va le yiyim la, anɔ eme be dziwòlawo ava ka ɖe dziwò geɖe wu eye woana ablɔɖe geɖe hã wò. Nenemae wòdzɔ le Beverly si ŋu míefo nu tso va yi la gome. Egblɔ be: “Ebia agbagbadzedze geɖe ŋutɔ be nàna woaka ɖe dziwò, gake nu sue aɖe koe awɔe be amewo magava ka ɖe dziwò o.” Egblɔ kpee be: “Mena dzinyelawo va le kakam ɖe dzinye fifia, esia na mevo le ɖokuinye me ŋutɔ!”
Nya vevitɔ: Zi ale si nèɖenɛ fiana be woate ŋu aka ɖe ye dzie la, anɔ eme be zi nenemae woagaka ɖe dziwò geɖe wu.


text:
Nusɔsrɔ̃ 7
Nu Kae Nye Mawu Fiaɖufe La?
1. Nu kae nye Mawu Fiaɖufe la?
Mawu Fiaɖufea nye dziɖuɖu si woɖo anyi le dzifo. Ava xɔ ɖe dziɖuɖu bubuwo katã tefe, eye wòana woawɔ Mawu fe lɔlɔ̃nu le dzifo kple anyigba dzi. Mawu Fiaɖufe ŋuti nyaa nye nya nyui. Míehiã na dziɖuɖu nyui, eye etefe madidi o Mawu Fiaɖufea akpɔ hiahiã ma gbɔ. Ana ame siwo katã le anyigba dzi la nawɔ ɖeka.
Fia nɔa fiaɖufe ɖe sia ɖe nu. Yehowa tia Via Yesu be wòanye Efe Fiaɖufea fe Fia.
2. Nu ka tae Yesu nye Fia si dze?
Mawu fe Viae nye Fia si dze, elabena efe dɔme nyo, eye wòléa nya dzɔdzɔe me ɖe asi goŋgoŋ. (Yohanes 1:14) Azɔ hã ŋusẽ geɖe le esi be wòakpe ɖe amewo ŋu, elabena aɖu anyigba la dzi tso dzifo. Esi wofɔ Yesu ɖe tsitre megbe la, eyi dzifo ɖalala le Yehowa fe ɖusime. (Hebritɔwo 10:12, 13) Mlɔeba la, Mawu na ŋusẽe be wòadze dziɖuɖu gɔme.
3. Ame kawoe aɖu fia kple Yesu?
Amewo fe fufofo aɖe si woyɔ be “ame kɔkɔewo” aɖu fia kple Yesu le dzifo. (Daniel 7:27) Yesu fe apostolo wɔnutefeawoe nye ame kɔkɔe siawo fe gbãtɔwo. Yehowa yi edzi le ŋutsu kple nyɔnu nutefewɔlawo tiam be woanye ame kɔkɔeawo va de asi na egbe. Ne wofɔ wo ɖe tsitre la, wonaa gbɔgbɔŋutilã wo, abe ale si wònɔ le Yesu gome ene.
Ame nenie ayi dzifo? Yesu yɔ fufofo si ayi dzifo la be “alẽha sue.” (Luka 12:32) Mlɔeba wofe xexlẽme bliboa anye ame 144,000. Eye woakpe ɖe Yesu ŋu woaɖu fia ɖe anyigba la dzi.
4. Nu kawoe dzɔ esime Yesu dze dziɖuɖu gɔme?
Mawu Fiaɖufea dze dziɖuɖu gɔme le fe 1914 me. * Afɔ gbãtɔ si Yesu ɖe abe Fia ene lae nye be etsɔ Satana kple efe gbɔgbɔ vɔ̃wo fu gbe ɖe anyigba dzi. Satana do dziku vevie eye wòhe fukpekpewo va anyigba blibo la katã dzi. (Nyaɖeɖefia 12:7-10, 12) Tso ekema dzi la, amefomea fe kuxiwo do gã ɖe edzi ale gbegbe. Aʋawɔwɔwo, dɔwuame, dɔvɔ̃ kple anyigbaʋuʋu siwo tefe kpɔm míele la katã nye “dzesi” be etefe madidi o Fiaɖufea akpɔ anyigba la dzi nyawo gbɔ bliboe.
5. Nu kawoe Mawu Fiaɖufea le wɔwɔm?
To xexea me katã fe gbefãɖeɖedɔa dzi la, Mawu Fiaɖufea le ameha gã aɖe si tso dukɔwo katã me la nu fom fu fifia gɔ̃ hã. Ame fafa miliɔn geɖewo le Yesu teviwo zum. Mawu Fiaɖufea akpɔ wo ta ne ele fifinuɖoanyi vɔ̃ɖi sia tsrɔ̃m ɖa le anyigba dzi. Eya ta ame siwo katã di be yewoakpɔ gome le Mawu Fiaɖufea me la nasrɔ̃ ale si woanye Yesu tevi ɖotowo.
Le fe 1,000 me la, Mawu Fiaɖufea ana tame si Mawu ɖo ɖe amefomea ŋu le gɔmedzedzea me la nava eme. Anyigba blibo la katã azu paradiso. Mlɔeba Yesu agbugbɔ Fiaɖufea ade asi na Fofoa. (1 Korintotɔwo 15:24-26) Èdze si ame aɖe si nàdi be yeagblɔ Mawu Fiaɖufea ŋu nya na?
^ mm. 12 Ne èdi be yeaxlẽ nu geɖe tso Biblia me nyagblɔɖi siwo ku ɖe fe 1914 ŋu la, kpɔ agbalẽ si nye Nuka Tututue Nye Biblia fe Nufiafia? fe axa 215-218.


text:
MEGBENYAWO
Ðe Wòle Be Míaɖu Ŋkekenyuiwoa?
MENYE Biblia mee subɔsubɔhawo fe azã xɔŋkɔwo kple ŋkekenyui siwo ame geɖe ɖuna le xexeame fe tefe geɖe egbea la dzɔ tso o. Ekema afikae azã mawo dzɔ tso? Ne àte ŋu aku nu me le agbalẽdzraɖofe aɖe la, adzɔ dzi na wò be nàkpɔ nusi numekugbalẽwo gblɔ tso ŋkekenyui siwo woɖuna le afisi nèle ŋu. Bu kpɔɖeŋu ʋɛ aɖewo ŋu kpɔ.
Easter (Pâques). The Encyclopædia Britannica gblɔ be: “Easter ɖuɖu ŋuti nya aɖeke mele Nubabla Yeyea me o.” Aleke wɔ wova te Easter ɖuɖu? Trɔ̃subɔsubɔ mee wòdzɔ tso. Togbɔ be wogblɔna be Yesu fe tsitretsitsi fe azãe Easter nye hã la, nusiwo wowɔna le azãa me la menye nusi wòle be Kristotɔwo nawɔ o. Le kpɔɖeŋu me, The Catholic Encyclopedia gblɔ tso “Easter fɔmizi” fe nɔnɔmewɔwɔ si wozãna le tefe geɖe ŋu be: “Trɔ̃subɔsubɔ fe dzesie fɔmizi nye eye wobunɛ ɣesiaɣi be enye vidzidzi fe kpɔɖeŋu.”
Ƒe Yeye Zãwo. Ŋkeke si woɖuna Ƒe Yeye, kple nusiwo wowɔna le ŋkeke ma dzi la to vovo le dukɔ ɖesiaɖe me. The World Book Encyclopedia gblɔ ku ɖe afisi azã sia dzɔ tso ŋu be: “Roma dziɖula Julius Caesar ɖo January 1 be wòanye Ƒe Yeye Ŋkeke le fe 46 D.M.Ŋ. me. Romatɔwo ɖua azã sia na Janus, si nye agbowo, ʋɔtruwo, kple nuwo fe gɔmedzedze fe mawu. Janus—mawu si to mo eve, ɖeka le ŋgɔ eye evelia le efe megbe—fe ŋkɔ mee woɖe ɣleti January tso.” Eyata trɔ̃subɔsubɔ kɔnuwo dzie wotu Ƒe Yeye zãwo ɖuɖu ɖo.
Halloween (Toussaint). The Encyclopedia Americana gblɔ be: “Blema Celttɔwo fe nunɔla siwo nɔ anyi do ŋgɔ na Kristotɔwo fe ɣeyiɣia gbɔe kɔnu siwo do fome kple Halloween [Ame Kɔkɔewo fe Ŋkeke] la dzɔ tso. Celttɔwo ɖua azã na wofe mawu vevi eve—ɣemawu kple ame kukuwo fe mawu… , si fe azã dzena November 1 dzi, si nye ɣeyiɣi si Celttɔwo fe Ƒe Yeye dzea egɔme. Vivivi la, wova tsɔ ame kukuwo fe azãa va de Kristotɔwo fe nuwɔnawo me.”
Ŋkekenyui Bubuwo. Míate ŋu adzro azã siwo woɖuna le xexeame la dometɔ ɖesiaɖe me le afisia o. Gake Yehowa mekpɔa ŋudzedze ɖe azã siwo woɖuna be woatsɔ ado amegbetɔwo alo amegbetɔwo fe habɔbɔwo ɖe dzi la ŋu o. (Yeremya 17:5-7; Dɔwɔwɔwo 10:25, 26) Nenɔ susu me hã na wò be afisi subɔsubɔzãwo dzɔ tsoe ana Mawu nakpɔ ŋudzedze ɖe wo ŋu loo alo makpɔe ɖe wo ŋu o. (Yesaya 52:11; Nyaɖeɖefia 18:4) Biblia fe gɔmeɖose siwo woyɔ le agbalẽ sia fe Ta 16 lia me akpe ɖe ŋuwò nànya alesi Mawu bua gomekpɔkpɔ le ŋkekenyui siwo ame geɖe ɖuna le xexeame egbea me.
← Kpɔ ta


text:
NU SI AKPE ÐE ƑOMEWO ŊU | SƆHƐWO
Ðɔ Ŋu Ðo Le Text Message Ŋu Dɔwɔwɔ Me
KUXIA
Tsɔe be èle xɔ̃wò gbɔ miele dze ɖom eye ame aɖe ɖo text message ɖe wò, nu kae nàwɔ?
A: Nànɔ text message la xlẽm aganɔ dzea hã ɖom kple xɔ̃wòa.
B: Nàdo taflatsɛ na xɔ̃wòa ahaxlẽ text message la.
D: Nàɖe asi le text message la ŋu gbɔ ahayi dzeɖoɖoa dzi kple xɔ̃wòa.
Ðe wòle be nàtsi dzi ɖe tiatia si nàwɔ la ŋua? Ɛ̃!
NU SI WÒLE BE NÀNYA
Ne èle text message ŋlɔm na xɔ̃wò aɖe eye nègale dze ɖom kple xɔ̃wò bubu le ɣeyiɣi ma ke me la, ɖeko wòle abe ale si nànɔ gome kpɔm le kamedefefe si vivia nuwò me gake agbe wɔwɔ ɖe fefea fe sewo dzi ene. Ðewohĩ àgblɔ be, ‘Gake xɔ̃nyewoe wo katã wonye ɖe.’ Susu ma tututu tae wòle be nàwɔ nu ɖe wo ŋu bubutɔe ɖo. Gake ehiã be nàda sɔ. Ðo ŋku nyatefenya sia dzi: Ne mèwɔa nu ɖe xɔ̃wòwo ŋu ameŋububutɔe o la, woava gblẽ wò ɖi gbe ɖeka godoo.
Nu ka tae? Elabena amewo medina be woawɔ nu ɖe yewo ŋu amemabumabutɔe o. Ðetugbui si ŋkɔe nye Beth * gblɔ be: “Ekua dzi nam ne mele dze ɖom kple xɔ̃nye aɖe ko wòle efe asitelefon dzi kpɔm edziedzi abe ɖe wòle mɔ kpɔm na nane si nyo wu dze si ɖom míele ene!” Èsusui be Beth alɔ̃ ayi edzi anye ame sia tɔgbi xɔlɔ̃a?
Tsɔ ale si nèzãa asitelefon sɔ kple kpɔɖeŋu si dze le tanya sue si nye “Kuxia” la te. Tiatia kae nèsusu be asɔ na ye wu? Anɔ eme be ède dzesii be tiatia A mesɔ o. Ke B kple D ya ɖe? Èsusui be enye amemabumabu be nàtso dzeɖoɖo me ahaxlẽ text message mahã? Alo ɖe wònye amemabumabu be nàŋe aɖaba afu text message la dzi kple susu ko be nàyi dzeɖoɖoa dzia?
Nu si sɔ wɔwɔ menɔa bɔbɔe o. Gake Biblia ate ŋu akpe ɖe ŋuwò. Biblia gblɔ be: “Ale si ko miedina be amewo nawɔ na mi la, miwɔ nenema ke na wo.” (Luka 6:31) Àte ŋu awɔ ɖe nuxlɔ̃ame sia dzi le text message nyawo hã gome. Le mɔ ka nu?
NU SI NÀTE ŊU AWƆ
Wɔ text message ŋu dɔ le ɣeyiɣi si sɔ ko me. Ðekakpui si ŋkɔe nye Richard gblɔ be: “Ɣeaɖewoɣi la, ame aɖewo ɖoa text message ɖem le zãtife. Menyea nya vevi aɖeke hã tae o, ɖeko wogblẽa alɔ̃ me nam dzodzro!” Bia ɖokuiwò be, ‘Ðe meɖoa text message ɖe amewo le wofe ɖiɖiɖemeɣiwoa?’
Ðɔ ŋu ɖo le nu si nàŋlɔ me. Dzeɖoɖo lɔa nyagbɔgblɔ, gbe si wotsɔ gblɔe, moɖoɖo kple alɔwɔwɔ ɖe nya dzi ɖe eme. Gake esiawo dometɔ akpa gãtɔ medzena le text message me o. Aleke nàwɔ be womase wò nyawo gɔme bubui o? Ðetugbui si ŋkɔe nye Jasmine gblɔ be: “Zã ameŋubunyawo, abe ‘Èfɔa?,’ ‘meɖe kuku’ kple ‘akpe’ ene.”
Ðɔ ŋu ɖo. Gbugbɔ ŋku lé ɖe kpɔɖeŋu si dze le tanya sue si nye “Kuxia” te la ŋu. Ne èxɔ text message vevi aɖe la, àte ŋu agblɔ na xɔ̃wòa be wòalala ye yeaxlẽe gbɔ. Gake zi geɖe la, àte ŋu ava xlẽe emegbe. Amy si xɔ fe 17 gblɔ be: “Text message la akpɔtɔ anɔ wò asitelefon la dzi ne wò kple xɔ̃wòa miɖo dzea vɔ, gake xɔ̃wòa ya mate ŋu anɔ te anɔ dzɔwòm o.” Esɔ be ame naɖɔ ŋu ɖo alea ke ne ele asitelefon zãm le ame dome. Jane si xɔ fe 18 gblɔ be: “Mègazã ɣeyiɣia katã nàtsɔ anɔ text message ŋlɔm o. Ne menye nenema o la, amewo nasusui be èle gbɔgblɔm na yewo be, ‘Nyemetsi dzi ɖe mia gbɔ nɔnɔ ŋu o; ne ɖe makpɔ tefe bubu aɖe ayi la, anyo nam wu.’”
Bu nuwo ŋu nyuie hafi nàɖoe ɖa. Ðe woase wò text message la gɔme bubuia? Ðe nukokoedonamenuwo le wò asitelefon la dzi nàzã atsɔ aɖe wò seselelãmea ŋutɔ agblɔa? Amber si xɔ fe 21 gblɔ be: “Ne fefem ko nèle la, tsɔ ameta si ɖo nukomo kpe ɖe nu si nèŋlɔ la ŋu. Amewo tea ŋu doa dziku, eye kɔ tea ŋu fea ti ɖe wo dome gɔ̃ hã elabena wotsɔ fefenyawo wɔ nya gãwoe.”
Edze fãa be ele be nàtsɔ ɖe le ale si nèzãa wò asitelefon la me vevie!
Bu nya sia ŋu: Lɔlɔ̃e ʋãa ame wòwɔa nu si sɔ. Aleke woɖea nɔnɔme sia fianae? Biblia gblɔ be: “Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o, mefoa adegbe o, medoa eɖokui ɖe dzi glodzoo o, mewɔa nu si mesɔ o, media ye ŋutɔ tɔ o, mebia dzi kabakaba o.” (1 Korintotɔwo 13:4, 5) Lɔlɔ̃ fe akpa kae wòhiã be nàɖe afia wu?
^ mm. 11 Míetrɔ ŋkɔ siwo le nyati sia me.


text:
Ako
Akowo (IPA:/ 'ɑːkəʊˌwəʊ /) nye xe fomevi ɖeka si wole hame abe 350 sɔŋ. Womanaa xe siawo ɖe akpa gã eve me. Woyɔna wo le Eŋglisigbe me be cockatoo kpakple parrot. Akowo bɔ ɖe xexeame dukɔwo si me dzoxɔxɔ sɔgbɔ le la me.
Emenyawo
Nuɖuɖu[trɔ asi le eŋu]
Akowo ɖua nukuwo, sefofowo kple nutsetsewo. Wofe nuɖuɖu vevetɔ enye nukuwo. Wo dometɔa ɖewo dea ade hã. Le kpɔɖeŋu me, akoa ɖewo fɔna abɔbɔ.
Nunyanya[trɔ asi le eŋu]
Xe siawo srɔ̃a amegbetɔwo fe nufofo alebe ne egblɔ nyaa ɖe le wogbɔ la, woa gbugbɔe agblɔ nya ma na wò tsa. Nusrɔ̃la aɖewo fia be ako aɖewo sena egbegbɔgblɔ aɖewo gɔme. Ako eve siwo ŋkɔwo enye Alex kpaple N'kisi la, wonye ako tɔxewo. Alex srɔ̃ nuwo fe ŋkɔwo eye eteaŋu xlẽa nuwo fe gbɔsɔsɔ eye wòfoa nu le nuwo ŋuti. N'kisi hã srɔ̃ nyawo abe akpe ɖeka sɔŋ, eye wòteaŋu zãa nya siawo pɛpɛpɛ hã.[1]
Akowo kple amegbetɔwo[trɔ asi le eŋu]
Wo fe gbɔsɔsɔ[trɔ asi le eŋu]
Akowo le vɔvɔm le xexeame. Wo xɔe se bena amewo le wo le dzram zã akpa. Evelia la, xɔ tutu kpakple amewo fe agbenɔnɔ na wo fe atɔwo wɔfewo le vɔvɔm. Le esiawo ta la, dukɔ aɖewo wɔ se fifia bena amewo megakpɔ mɔ ale akowo le gbe me adzra o.
Afemelãwo[trɔ asi le eŋu]
Tso blema ŋɔli ke la, amewo nyi akowo abe afemelãwo ene. Togbɔ be wodzi menya kpɔna o hã, wo fe nufofo kpakple tugbedzedze na be amewo lɔ̃a wonyinyi daa. Ako aɖewo nɔa agbe gbɔ fe blaenyi dzi sɔŋ. Eɖewo hã nɔa agbe fe ʋe aɖe ko. Le fe 1992 me la, "USA Today" agbalẽ ŋlɔ be akowo siwo nyim wo le le Amerika fe xexleme ɖo 11 miliɔn. [2].
Akowo dzadzra[trɔ asi le eŋu]
Ako dzadzra nye ta ɖu na dukɔwo geɖe elabena ako lelawo mewɔna se dzi zi geɖe o. Esia tso wofe asixɔxɔ me ta. Amea aɖewo awɔ nusianu be yewoa le ako adzra awɔ kɔba vie. Wo mega buna akoa wo fe nyuie o. Dukɔwo wɔ sewo si xe mɔ na akowo lele fãa le tefewo zã gake sedzidalawo ga sɔgbɔ ko.
Nuŋɔŋlɔwo tso tefe bubuwo[trɔ asi le eŋu]
- Metsɔ nya siawo fe akpa gã tɔ tso Eŋglisi Wikipedia me.


text:
NU SI AKPE ÐE ƑOMEWO ŊU | SRƆ̃TƆWO
Ale Si Nàwɔ Anye Toɖola Nyui
KUXIA
Srɔ̃wò gblɔ be: “Mèle nya si gblɔm mele na wò sem o!” Gake ègblɔ na ɖokuiwò be: ‘Mele esem hafie.’ Edze fãa be nu si nèse la to vovo na nya si srɔ̃wòa gblɔ. Eye esia na be migade asi nyahehe me.
Àte ŋu afo asa na kuxi sia. Gake gbã la, ehiã be nànya nu siwo gbɔ wòate ŋu atso be màse nya si gblɔm srɔ̃wò le na wò la fe akpa vevi aɖe o togbɔ be awɔ na wò be yele to ɖomee hã.
NU SI GBƆ WÒTSONA
Wò susu le nu bubu ŋu alo ɖeɖi te ŋuwò. Ðeviwo le ɣli dom, television le ɖiɖim bobobo eye nèle nya aɖe si dzɔ ɖe dziwò le dɔ me la ŋu bum. Srɔ̃wò te nya aɖe gbɔgblɔ na wò; ɖewohĩ enɔ gbɔgblɔm be ame aɖe be yeava srã mi kpɔ fiẽ ma. Èlɔ̃ ta, gake ɖe nèse nya si tututu wògblɔ na wòa? Ðewohĩ mèsee o.
Èsea srɔ̃wò fe nyawo gɔme bubui. Èbunɛ be nya aɖe anya be ɖe ye srɔ̃ fe nyawo me eye nèse efe nyawo gɔme bubui kura. Le kpɔɖeŋu me, tsɔe be srɔ̃wò gblɔ be: “Èzã ɣeyiɣi gbogbo aɖewo le dɔ me le kwasiɖa sia me loo.” Esi nèsusui be nya hem wòle ɖe ye ŋu ta la, èɖo eŋu nɛ be: “Menye gbɔnyee wòtso o! Èle ga zãm akpa eya ta ele be mawɔ dɔ ɣeyiɣi gbogbo aɖewo.” Srɔ̃wòa gblɔ dzikutɔe be: “Menye ɖe mèle fɔ bum wò o ɖe!” Le nyatefe me la, nu si ko srɔ̃wòa di be yeagblɔe nye be anyo be yewoadi ɣeyiɣi aɖi ɖe eme le kwasiɖa fe nuwuwu.
Mèsea efe nyawo vɔ hafi nɔa ale si nàkpɔ wo gbɔe dim o. Marcie * gblɔ be: “Ɣeaɖewoɣi la, ɖeko medina be magblɔ ale si mese le ɖokuinye me tso nanewo ŋu na srɔ̃nye Mike, gake eya dina be yeagblɔ ale si makpɔ wo gbɔ la nam. Ðeko medi be wòase nye nyawo nam, menye be wòakpɔ wo gbɔ nam o.” Nu kae nye kuxia? Mike fe susu katã le ale si wòawɔ akpɔ kuxia gbɔe ŋu. Esia ate ŋu ana be mase Marcie fe nya aɖewo o alo mase ɖeke kura o.
Nu ka kee ɖanye kuxia o, aleke nàwɔ anye toɖola nyui?
NU SI NÀTE ŊU AWƆ
Ðo to bliboe. Nya vevi aɖe le srɔ̃wò si wòdi be yeagblɔ na wò, gake ɖe nèle klalo be yeasea? Ðewohĩ mèle klalo o. Anye be wò susu le nu bubu dzi le gafofo sia tututu me. Ne nenemae la, mègawɔ abe ɖe nèle to ɖom ene evɔ wò susu nanɔ nu bubu ŋu o. Ne anya wɔ la, dzudzɔ nu si wɔm nèle eye nàɖo to srɔ̃wòa bliboe alo àte ŋu abia tso esi be wòalala yeawɔ vɔ.—Biblia fe gɔmeɖose: Yakobo 1:19.
Miɖoe be yewomatso nya le yewo nɔewo nu o. Ne srɔ̃wò le nu fom la, mègaxɔ nya le enu alo agbe efe nya aɖe o. Aɖo dziwò be nàfo nu. Eya ta ne srɔ̃wòa le nu fom la, ɖo toe.—Biblia fe gɔmeɖose: Lododowo 18:13.
Bia nya. Esia ana nàse nya si gblɔm srɔ̃wòa le gɔme nyuie. Marcie si fe nya míegblɔ va yi gblɔ be: “Edzɔa dzi nam ne srɔ̃nye bia nyam. Enana mekpɔnɛ be etsɔ ɖe le nya si gblɔm mele nɛ la me.”
Mègase efe nyawo ko o, ke dze agbagba nàse wo gɔme hã. Lé ŋku ɖe ale si wòle alɔ ɖem ɖe nya dzi, ale si wòle ŋku ʋãm kple efe gbe fe ɖiɖime ŋu. Ne egblɔ be, “Enyo” ate ŋu afia be “Menyo o,” esia anɔ te ɖe gbe si wòtsɔ gblɔ nya lae dzi. “Mèdina be yeakpe ɖe ŋunye gbeɖe o” ate ŋu afia be “Mesena le ɖokuinye me be nyemele vevie na wò o.” Dze agbagba nànya nya si tututu wòdi be yeagblɔ togbɔ be meɖee gblɔ o hã. Ne menye nenema o la, miava nɔ nya ʋlim le nya si srɔ̃wòa gblɔ la ŋu ke menye nu si efe nyawo fia la ŋu o.
Nɔ to ɖomee. Mègatu to alo mègadzo le egbɔ ne efe nyawo medo dzidzɔ na wò o gɔ̃ hã o. Ke ne srɔ̃wòa le nya hem ɖe ŋuwò ɖe? Afetɔ Gregory si ɖe srɔ̃ fe 60 kple edzivɔwoe nye esia ɖo aɖaŋu be: “Nɔ to ɖom srɔ̃wòa. Tsɔ ɖe le nya si gblɔm wòle me vevie. Esia bia ɖokuidziɖuɖu, gake aɖe vi na wò.”—Biblia fe gɔmeɖose: Lododowo 18:15.
Tsɔ ɖe le eme na srɔ̃wòa vevie. Menye nuwɔna dzro aɖe koe toɖoɖo nyuie nye o, ke boŋ enye mɔ si dzi wotona ɖea lɔlɔ̃ fiana. Ne ètsɔ ɖe le nya si gblɔm srɔ̃wò le me vevie la, anɔ bɔbɔe be nàlé to ɖe nya si gblɔm wòle la ŋu eye efe nyawo anɔ nuwò vivim. Le mɔ sia nu la, ke èle wɔwɔm ɖe Biblia fe aɖaŋuɖoɖo sia dzi be: “Miafe ŋku naganɔ mia ŋutɔwo fe nuwo fe nyonyo ɖeɖe ko ŋu o, ke nenɔ ame bubuwo tɔ hã fe nyonyo ŋu.”—Filipitɔwo 2:4.
^ mm. 9 Míetrɔ ŋkɔ siwo le nyati sia me.


text:
Xɔsemeʋuʋu
Xɔsemeʋuʋu (Latingbe: Symbolum Apostolorum), enye nyawo si ɖe xɔse siwo nɔ Kristotɔwo si le blema ŋɔ̃li la fia. Kritso hame geɖe le xexeame egbe zãa xɔsemeʋuʋua abe nufafia na tsitadede kple subɔsubɔa ŋutɔ fe akpa vevie dometɔawo ɖeka. Hameawo aɖewo wonye Roma Katolico hame, Anglikan alo Eŋlisi hame, Presbyteria hame kple Metoɖist hame nyuiewo.
Woxɔese be woŋlɔ xɔsemeʋuʋua elabena ameaɖewo nɔ fafiam bena ɖe ko wodze abe Yesu nye amegbetɔ gake menye amegbetɔ wònye hafi o eye ahatso wò nye be wo hee ɖe ati ŋu eye wò ku. Xɔsemeʋuʋua fe nyawo fia nusiwo dzi Kristotɔwo xɔse fitaa na nusrɔ̃lawo kple amewo katã.
Woxɔese be woŋlɔ xɔsemeʋuʋua elabena ameaɖewo nɔ fafiam bena ɖe ko wodze abe Yesu nye amegbetɔ gake menye amegbetɔ wònye hafi o eye ahatso wò nye be wo hee ɖe ati ŋu eye wò ku. Xɔsemeʋuʋua fe nyawo fia nusiwo dzi Kristotɔwo xɔse fitaa na nusrɔ̃lawo kple amewo katã.
This is an excerpt from the article Xɔsemeʋuʋu from the Wikipedia free encyclopedia. A list of authors is available at Wikipedia.


text:
SƆHƐWO BIANA BE
Nu Kae Mawɔ Be Nyemalolo Akpa O?
Biblia de dzi fo be “
wòada asɔ le nuwɔna me.” (1 Timoteo 3:2) Esia lɔ ale si míeɖua nue hã ɖe eme. Ðe manyo be nàte mɔnu siawo akpɔ oa?
Ðo to wò fodo. Julia si nye ɖetugbuivi aɖe si xɔ fe 19 gblɔ be: “
Tsã la, ŋutilãnyinu agbɔsɔsɔme si mehiãe metsɔna bua akɔntae, gake fifia ya la ne menya ɖi fodo ko meklɔ asi.”
Tsri nuɖuɖu siwo made wò lãmesẽ dzi o. Peter si nye ɖekakpuivi si xɔ fe 21 gblɔ be: “
Esi meɖe aha vivi nono dzi kpɔtɔ la, nye kpekpeme dzi ɖe kpɔtɔ kilogram atɔ̃ le ɣleti ɖeka pɛ ko me.”
Mègaɖu nu tsu o. Erin si nye ɖetugbuivi si xɔ fe 19 la gblɔ be: “
Ne meɖu nu wòvɔ le agbaa me ko la, nyemegaɖunɛ kpenɛ o.”
Afɔɖeɖe vevi siwo akpe ɖe ŋuwò: Ðu nu ɖe game dzi! Ne mèwɔe alea o la, dɔ awu wò aɖi tsi ɖe ŋuwò si awɔe be nàɖu nu tsu.
Ele eme baa be ame siwo gblɔna be “medi be maɖe nye lolome dzi akpɔtɔ” la dometɔ aɖewo gblẽ nu le wofe dzedzeme ŋu. Naneke megblẽ le ale si wole la ŋu hafi o. Ke hã, ne ehiã ŋutɔŋutɔ be nàɖe wò lolome dzi akpɔtɔ ya ɖe? Kpɔ nu si kpe ɖe nyɔnuvi aɖe si ŋkɔe nye Catherine ŋu ɖa.
“Menye sɔhɛ si lolo ŋutɔ, eye nyemedi be manɔ alea hafi o. Nye dzedzeme menyoa ŋunye o eye esia nana nyemekpɔa dzidzɔ o!
“Zi geɖe la, medzea agbagba be maɖe nye lolome dzi akpɔtɔ to nuɖuɖu aɖewo ko ɖuɖu me, gake megalolona kokoko. Eya ta esi mexɔ fe 15 la, meɖoe be ele be mabla ali dzi ɖe eŋu azɔ. Medi be maɖe nye lolome dzi akpɔtɔ le mɔ nyuitɔ nu, bene mayi edzi anɔ nenema le nye agbemeŋkekewo katã me.
“Mefle agbalẽ aɖe si fo nu tso nuɖuɖu me nunyiame kple kamedede vevi aɖewo ŋu eye metsɔ mɔfiame siwo le eme la de dɔwɔwɔ me. Meɖoe kplikpaa be ne dzi di be yeaɖe le fonye hã la, nyemana ta o.
“Ènya nu si do tso emea? Mekpɔ dzidzedze! Le fe ɖeka me la, nye kpekpeme dzi ɖe kpɔtɔ kilometa 27. Eye menɔ nenema fe eve sɔŋ. Nyemebui gbeɖe be mate ŋui o!
“Mexɔe se be nu si na mekpɔ dzidzedzee nye be menye ɖeko metrɔ asi le nye nuɖuɖu ŋu ko evɔ o, ke metrɔ asi le ale si menɔa agbee hã ŋu.”
—Catherine, exɔ fe 18.


text:
Abosam Gbɔe Fukpekpewo Katã Tsona?
Ale si Biblia ɖo eŋui
Mawu fe Nya, Biblia, ɖee fia be Satana li vavã, eye abe ale si nu vlo wɔlawo fe tatɔ sẽŋuwo wɔa nui ene la, eya hã toa “
amebeble fe dzesiwo” kple “
madzɔmadzɔnyenye fe beble” fe mɔnuwo dzi be yeana yefe tameɖoɖowo nava eme. Le nyatefe me la, Biblia gblɔ be etrɔa “
eɖokui wɔa kekeli fe dɔla.” (2 Tesalonikatɔwo 2:9, 10; 2 Korintotɔwo 11:14) Nenema kee nu vɔ̃ɖi siwo Abosam wɔna la ɖoa kpe edzi be eli.
Ke hã menye Abosam gbɔe míafe fukpekpewo katã tsona o. Aleke wɔ? Mawu wɔ amegbetɔwo hena ŋutete wo be woate ŋu atiae be yewoawɔ nyui alo vɔ̃. (Yosua 24:15) Ne míewɔ tiatia gbegblẽwo la, fukpekpee dona tso eme na mí.—Galatiatɔwo 6:7, 8.


text:
Ðe Yesu Ƒe Agbemeŋutinya Si Le Biblia Me La De Pɛpɛpɛa?
Ale si Biblia ɖo eŋui
Biblia-ŋlɔla Luka gblɔ tso Yesu fe agbemeŋutinya si wòŋlɔ la ŋu be: “
Nye hã meku nuwo katã me tsitotsito tso gɔmedzedzea me.”—Luka 1:3.
Ame aɖewo gblɔna be wotrɔ Yesu fe agbemeŋutinya siwo woŋlɔ ɖe Nyanyuigbalẽwo, siwo nye agbalẽ siwo eŋɔlimetɔ siwo nye Mateo, Marko, Luka kple Yohanes ŋlɔ, la me nyawo le fe alafa enelia le Yesu dzidzi megbe me.
Gake wova ke ɖe Yohanes fe Nyanyuigbalẽa fe asinuŋɔŋlɔgbalẽ kakɛ aɖe ŋuti le Egipte le fe 1900-feawo fe gɔmedzedze. Woyɔa asinuŋɔŋlɔgbalẽ kakɛ sia egbea be Papyrus Rylands 457 (P52) eye wodzrae ɖo ɖe John Rylands Library si le Manchester le England (Angleterre). Nya siwo dze le Yohanes 18:31-33, 37, 38 le egbe Bibliawo mee le edzi.
Esiae nye Kristotɔwo Ƒe Hela Ŋɔŋlɔawo alo Nubabla Yeyea fe asinuŋɔŋlɔgbalẽ kakɛ xoxotɔ si ŋu woke ɖo. Agbalẽnyala geɖe xɔe se be fe 125 me lɔfoe woŋlɔe. Esia anye fe 25 alo esi wu nenema vie ko esime Yohanes ŋutɔ ŋlɔ efe agbalẽa megbe. Nuŋlɔɖi siwo ŋu woke ɖo la sɔ pɛpɛpɛ kple asinuŋɔŋlɔgbalẽ siwo va ɖe emegbe la tɔwo.


text:
Nusɔsrɔ̃ 10
Nu Kae Nye Ƒometadedeagu?
Tso blema ke la, Yehowa di be fomewo nanɔ anyi ɖekae asrɔ̃ nu bene fomedodo si le woa kple ye dome la naganyo ɖe edzi, eye wòana ɖekawɔwɔ si le fomea me tɔwo dome hã me nagasẽ ɖe edzi. (5 Mose 6:6, 7) Susu sia tae Yehowa Ðasefowo ɖo ɣeyiɣi aɖe ɖi koŋ na fomea fe tadedeagu kwasiɖa sia kwasiɖa. Wowɔa ɖeka dzroa Biblia me nya siwo ŋu wotrɔ asi le koŋ be wòakpɔ fomea fe hiahiãwo gbɔ la me le dziɖeɖi me. Ne wò ɖeka koe li hã, àte ŋu azã ɣeyiɣi sia atsɔ anɔ Biblia srɔ̃m be wòado ŋusẽ fomedodo si le mia kple Mawu dome.
Ƒometadedeagu ana nàte ɖe Yehowa ŋu kplikplikpli. Biblia gblɔ be: “Mite ɖe Mawu ŋu, eye ate ɖe mia ŋu.” (Yakobo 4:8) Ne míesrɔ̃ nu geɖe tso Yehowa fe nɔnɔmewo kple nuwɔnawo ŋu le efe Nya, Biblia me la, míeva dzea si eyama nyuie wu. Mɔ bɔbɔe si dzi míato adze fometadedeagu gɔmee nye be míazã ɣeyiɣia fe akpa aɖe atsɔ axlẽ Biblia ɖekae, eye míate ŋu azɔ ɖe Biblia xexlẽ fe ɖoɖo si wowɔ na Teokrasi Subɔsubɔ Sukua dzi. Miate ŋu ade nuxexlẽa fe akpa aɖe asi na fomea me tɔ ɖe sia ɖe, eyome miadzro nu yeye siwo miesrɔ̃ le Biblia fe akpa ma me ɖekae.
Ƒometadedeagu akpe ɖe fomea me tɔwo ŋu be woawɔ ɖeka. Ne srɔ̃ŋutsuwo kple srɔ̃nyɔnuwo, alo dzilawo kple wo viwo srɔ̃ Biblia ɖekae la, enana ɖekawɔwɔ si le fomea me tɔwo dome la me gasẽna ɖe edzi. Ele be wòanye dzidzɔɣi kple ɣeyiɣi si fomea me tɔwo katã aɖe dzi ɖi ahanɔ mɔ kpɔm na vevie. Dzilawo ate ŋu atia nyati siwo asɔ na ɖeviawo ɖe wofe fexɔxɔ nu, ɖewohĩ tso Gbetakpɔxɔ alo Nyɔ! me. Miate ŋu afo nu tso kuxi aɖe si ɖeviawo do goe le suku kple ale si woakpɔ egbɔe ŋu. Adzɔ dzi na fomea ne miate ŋu ato ha siwo míadzi le kpekpeawo me la me, alo awɔ ɖoɖo ɖe numeɖenu aɖewo ŋu ɣeaɖewoɣi le fometadedeagua wɔwɔ vɔ megbe.
Ne miezãa ɣeyiɣi tɔxɛ sia tsɔ dea ta agu na Yehowa kwasiɖa sia kwasiɖa la, ana Mawu fe Nya la sɔsrɔ̃ nagado dzidzɔ na fome bliboa geɖe wu, eye wòahe yayra geɖe vɛ na mi.—Psalmo 1:1-3.
Susu kawo tae míeɖoa ɣeyiɣi aɖe ɖi koŋ na fometadedeagu?
Nu kawoe dzilawo ate ŋu awɔ be ɣeyiɣi siawo nado dzidzɔ na fomea me tɔwo katã?


text:
Ephraim Amu
Ephraim Kɔku Amu enye Ghana hakpala ta tɔ ɖeka kpakple nufiala. Efe ha nyanye tɔ ɖeka ye nye "Yen Ara Asase Ni" si fe gɔmeɖeɖe le Eʋegbe me enye "Mia denyigba lɔ̃lɔ̃ la".
Ɖevime kple sukudede[trɔ asi le eŋu]
Wodzi Ephraim le Peki-Avetile le Anyɔnyɔ 13 le fe 1899 me. Esi wonye Kuɖagbe wodzii ta woyɔe be Kɔku. Efe dzilawo fe ŋkɔwo nye Stephen Amuyaa kple Sarah Akoram. Ŋkɔ nyanyɛ si woyɔna na fofoa enye Papa Stefano. Papa Stefano nye aɖaŋuwɔla eye wonye nukpala. Wode mawutsi ta na Ephraim Amu le Ɔktoba 22lia le fe 1899 dzi. Osɔfo Rudolf Mallet enye amesi de mawutsi ta nɛ.
Kɔku Ephraim dze gɔmedzesuku gɔme le Mai le fe 1906 me. Eyi Peki Blengo titina suku esime woxɔ fe wuieve. Ekpɔ dzidzɔ le hadzidzi kple agblede nusɔsrɔ ŋuti vevie eyata ebia tso wofe nufiala Karl Ntem si be woafia saŋku fofo ye. Đoɖo si nɔ eya kple nufiala Ntem dome enye be Ephraim Kɔku ade agble na Afetɔ Ntem le Memleɖagbewo ekema nufiala ha afia saŋkufofoe. Kɔku wu efe titina suku nu le fe 1915 me eye woxɔ ɖaseɖigbalɛ. Wu esia la, ekpɔ dzidzedze le Abetifi Nufialawohefe dodokpɔ si wowɔ la me eyata le Ƒe 1916 fe gɔmedzedze le Yanuar me la eya kple ehati eve bubu dze mɔ yi Abetifi.
Wofe mɔzɔzɔ tso Peki yi Abetifi nye agbadrofe alafa ɖeka kple blaatɔ fe azɔli. Le mɔzɔzɔ sia me la, ehia be woatɔ adzudzɔ le mɔta. Wotɔ ɖe duwo me abe Koforidua, Nkawkaw, Asubone kple Obomeŋ. Esi Kɔku ɖo suku la ekpɔ be sukuhati aɖewo doa gasɔ eyata eya ha ɖoe kplikpa be yeakpa atisɔ na yeɖokui. Le nyatefe me la, ekpa sɔ sia ha vava eye woɖi ɖase be sukutatɔ Stern fe vi gɔ ha kpɔ gome le atisɔ sia dodo me. Amu gayi dzi kpa abo na sukua ɖe abo si wodɔna tso ablotsi la tefe.
Ephraim Kɔku Amu wu efe hehe nu le fe 1919 me. Abe nufiala yeye la , ele na Amu be woagblɔ Mawunya eye woana kaklanya efe nufialawo kple hamea le ehatiwo fe ŋkɔ me. Amu tia efe mawunya tso Mateo fe agbale me. Mateo Ta 25 kpukpui 40. Efe nyati na Kwasiɖa Mawunya sia enye, “Afetɔ la aɖo miafe nugbegblewo tefe na mi le esi migblee ɖe ɖevi siawo ta”. Egblɔ efe mawunya la le Eʋegbe kple Akuapem me. Le wofe suku nu wuwu me la ʋuwo va de ha vie eyata enɔ bɔbɔe na Amu be woaɖo ʋu tso Abetifi va Osino eye tso afima etsɔ keteke va ɖi ɖe Koforidua hafi tsɔ ʋu ɖo Frankadua. Ke esi woɖo Frankadua la ehia be woazɔ afɔ yi afe.
Efe dɔwɔwɔ kple hawo[trɔ asi le eŋu]
Tso Yanuar gbatɔ 1920 la , Amu dze dɔ gɔme abe nufiala le Peki Blengo E.P. Titina suku me. Esi hadzidzi doa dzidzɔ nɛ ta la eɖoe kplikpa be yea fia ha sukuviawo ale be woate ŋu aŋlɔ eye woadzi ha ɖe ɖoɖo alo noti nu. Le esia wɔwɔ me la, eyi Koforidua ɖafle kasaŋku adodoe si woyɔna be Henry Riley saŋku. Ede saŋku sia ʋu vaɖo Frankadua gake ele nɛ be woatsɔ saŋku sia ɖe ta tso Frankadua va ɖo Peki. Ke esia mesese na Kɔku Amu kura o. Eya kple mɔzɔla ɖeka si woyɔna be Afetɔ Lo la wɔ mɔzɔzɔ sia zã blibo la katã eye Amu ɖo Peki le fɔŋli kple saŋku la le efe ta. Esi nusɔsrɔ meti kɔ na Tata Amu o ta, edi be yeaga srɔ saŋku fofo ale be woama ɖo memie na ye eyata eyi Osɔfo Allotei Pappoe amesi nye nutome Osɔfo na Metɔdist hamea la gbɔ be woafia saŋku fofo ye. Le fe 1926 me la wo do Amu ɖe ŋgɔ eyata wohiã be woaɖee yi Akrɔpɔŋ nufialawo hefe abe nufiala. Le afisisa la ame geɖwo kpɔ Tata Amu fe nuwɔna abe movinu. Abe nufiala si kpɔa agbledenyawo dzii la, ebia tso sukuviwo si be woatsɔ afɔdzi ado nukuwo abe nunryonu gake esia medze nusrɔlawo ŋu o , elabe wobui be mele na agbalɛnyala be woade asi mi ŋuti o. Ke amu ŋutɔ fia kpɔɖeŋu wo . Eya ŋutɔ lɔa mi la yina ɖe agble la me hedoa nukuawo. Togbɔ be sukuviawo lia liʋiliʋi ha la wokplɔnɛ ɖo le dɔa wɔwɔ me.
Amu xɔ ɖe ameyibɔ nuwɔwɔ dzi ale gbegbe be efe tsinonu kekeake ha nye tre. Esrɔ Akuapemgbe akuaku tso efe hadzihamenɔlawo gbɔ. Tso 1927 la, Tata Amu ɖoe kplikpa be ameyibɔwudodowo koe anye yefe nudodo. Eɖoe be yemaga do yevuwu titri siwo na wodzea fifia la le ameyibɔ nyigba dzi o.
Tata Amu to efe aɖaŋuwɔwɔ me la kpa abɛ tso pamplo me. Eyɔ esiawo be Odurogya, odurogyaba kple atɛtɛnbɛn. Amu kpa ha geɖe siwo dometɔ aɖewo nye
- Fare thee well
- Mawɔ dɔ na Yesu
- Nkwagye Dwom
- Dwomto
- Yetu Osa
- Israel Hene
- Onipa Đa wo ho so
- Yanom Abibirimma
- Mia Denyigba Lɔ̃lɔ̃ la (Eʋegbe)
- Yen Ara Asase Ni (Blugbe)
- Adawura abo me
- Samansuo
- Ale-gbegbe
- Tiri ne nsa ne kuma
Le fe 1931 le esi Tata Amu gblɔ mawunya le efe ameyibɔvɔ me megbe la, woyɔe ɖe hamea fe akametiwo ŋgɔ eye Osɔfoga Peter Hall ka mo nɛ gblɔ be yewomexɔe se be ata avɔ agblɔ mawunya le gbedoxɔ me o eye yewoxɔe se ha be magawɔe akpɔ gbeɖe o. Tso gbemageb dzi la, Kɔkɔ Amu ɖe adzɔgbe na eɖokui be anyo be yeanye nufiala kple saŋkufola le hamea me wu be yeazu Mawunua si ado yevuwu manyatanuawo le Afrika dzoxɔxɔ sia me. Evɔ la, Amu fe didi veviewo dometɔ ɖeka enye be yeazu Osɔfo hafi.
Tata Amu ɖe srɔ̃ le Yuni 1942 me. Eɖe Afenɔvi Beatrice Yao tso Peki Blengo. Tata Amu kpa atiɖaka adodoe aɖe na srɔ̃a ɖe yevugaɖaka tefe. Tata Amu xɔ fe blaene-vɔ-etɔ hafi ɖe srɔ. Le Tedoxe 27lia 1965 le Memleɖa aɖe gbe la Legon Yunivɛsiti na akɔtadzesi kple ɖaseɖigbalɛ kɔkɔtɔ Đɔkita le hakpakpaɖaŋu me Tata Amu.


text:
Nu Kae Nye Biblia-nusɔsrɔ̃?
Yehowa Ðasefowo wɔa Biblia-nusɔsrɔ̃ kple amewo. Nyabiase gbogbo siwo ŋu woɖona na amewo ne wole Biblia srɔ̃m kpli wo la dometɔ aɖewoe nye:
Ame kae nye Mawu?
Ðe Mawu tsɔa ɖe le eme nam vavãa?
Nu kae mawɔ be nye srɔ̃ɖeɖe nanyo ɖe edzi?
Aleke mawɔ akpɔ dzidzɔ le agbe me?
Àkpɔ nya siwo amewo lɔ̃a biabia ku ɖe míafe Biblia-nusɔsrɔ̃ fe ɖoɖoa ŋu la fe ŋuɖoɖowo le ete.
Aleke Míewɔa Biblia-nusɔsrɔ̃ae? Míedzroa nyatiwo abe “Mawu” alo “srɔ̃ɖeɖe” ene me, eye míedzroa mawunyakpukpui vovovo siwo ku ɖe nyatiwo mawo ŋu la me. Ne míetsɔ mawunyakpukpui siawo sɔ kple wo nɔewo la, míedea dzesi nu si Biblia fe akpa vovovowo gblɔ tso tanyaa ŋu, eye to mɔ sia dzi la míenana Biblia ŋutɔ ɖea eɖokui gɔme.
Agbalẽ si míezãna tsɔ srɔ̃a Biblia lae nye Nuka Tututue Nye Biblia fe Nufiafia? Nyati siwo me agbalẽ sia ɖe wo me kɔ nyuie la dometɔ aɖewoe nye nu si tututu Biblia gblɔ tso Mawu, Yesu kple míafe etsɔme ŋu.
Ho nenie woxɔna ɖe Biblia-nusɔsrɔ̃ ta? Womexɔa ga ɖe nusɔsrɔ̃ kple nusrɔ̃gbalẽa ta o.
Ɣeyiɣi didi kae nusɔsrɔ̃ ɖeka xɔna? Ame geɖewo ɖoa gafofo abe ɖeka ene ɖi míetsɔ srɔ̃a Biblia kpli wo kwasiɖa sia kwasiɖa. Gake míetea ŋu trɔa asi le ɣeyiɣi fe didimea ŋu faa. Míate ŋu ava le ɣeyiɣi si nèdi la dzi.
Ðoɖo ka dzie míazɔ ɖo ne mebia be miava srɔ̃ Biblia kplim? Ne èbia be woava srɔ̃ Biblia kpli ye la, Yehowa Ðasefo aɖe ava gbɔwò le afi si sɔ na wò kple ɣeyiɣi si sɔ na wò la me. Ðasefoa atsɔ miniti ʋɛ aɖewo afia ale si míesrɔ̃a Biblia kple amewoe la wò. Ne edzɔ dzi na wò la, ke àte ŋu ayi nusɔsrɔ̃a dzi.
Ne melɔ̃ be woanɔ Biblia srɔ̃m kplim la, ɖe esia abia be mava zu Yehowa Ðasefoa? Ao. Edoa dzidzɔ na Yehowa Ðasefowo be yewoafia Biblia amewo, gake míezinɛ ɖe ame aɖeke dzi gbeɖe be wòaɖo míafe haa me o. Ke boŋ míegblɔa Biblia me nyawo na amewo ameŋububutɔe, eye míenyae be gome le ame sia ame si be wòanɔ subɔsubɔha si eya ŋutɔ lɔ̃ la me.